title: 2012 m. vasario 27 d. Tarybos sprendimas 2012/122/BUSP, kuriuo iš dalies keičiamas Sprendimas 2011/782/BUSP dėl ribojamųjų priemonių Sirijai

text:
28.2.2012

               LT

               Europos Sąjungos oficialusis leidinys

               L 54/14

         TARYBOS SPRENDIMAS 2012/122/BUSP
   2012 m. vasario 27 d.
   kuriuo iš dalies keičiamas Sprendimas 2011/782/BUSP dėl ribojamųjų priemonių Sirijai
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   kadangi:

               (1)

               2011 m. gruodžio 1 d. Taryba priėmė Sprendimą 2011/782/BUSP (1);

               (2)

               2012 m. sausio 23 d. Taryba pakartojo, kad blogėjanti padėtis Sirijoje ir visų pirma paplitę bei sistemingi žmogaus teisių pažeidinėjimai jai kelia didelį susirūpinimą. Atsižvelgdama į 2011 m. spalio 23 d. Europos Vadovų Tarybos deklaraciją, Taryba taip pat patvirtino, kad kol represijos tęsis, Sąjunga toliau laikysis politikos, pagal kurią nustatys papildomas priemones režimui;

               (3)

               atsižvelgiant į tai, turėtų būti nustatytos ribojamosios priemonės Sirijos centriniam bankui;

               (4)

               be to, turėtų būti uždrausta parduoti auksą, tauriuosius metalus ir deimantus Sirijos Vyriausybei arba jos naudai, iš jos arba jos naudai pirkti auksą, tauriuosius metalus ir deimantus, jai, iš jos arba jos naudai vežti auksą, tauriuosius metalus ir deimantus arba tarpininkauti jai arba jos naudai parduodant ar iš jos arba jos naudai perkant auksą, tauriuosius metalus ir deimantus;

               (5)

               be to, į valstybių narių oro uostus turėtų būti uždrausta vykdyti Sirijos vežėjų vykdomus krovininius skrydžius;

               (6)

               be to, į Sprendimo 2011/782/BUSP I priede pateiktą asmenų ir subjektų, kuriems taikomos ribojamosios priemonės, sąrašą turėtų būti papildomai įtraukti keli asmenys;

               (7)

               tačiau nebėra priežasčių vieną asmenį laikyti įtrauktą į asmenų ir subjektų, kuriems taikomos Sprendimo 2011/782/BUSP I priede nustatytos ribojamosios priemonės, sąrašą;

               (8)

               Sprendimas 2011/782/BUSP turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimas 2011/782/BUSP iš dalies keičiamas taip:

               1.

               įterpiamas šis straipsnis:
               „8a straipsnis
               Draudžiama tiesiogiai ar netiesiogiai parduoti auksą, tauriuosius metalus ir deimantus Sirijos Vyriausybei, jos viešosioms įstaigoms, korporacijoms ir agentūroms, Sirijos centriniam bankui, taip pat jų vardu veikiantiems arba jų vadovaujamiems asmenims ir subjektams arba jiems nuosavybės teise priklausantiems ar jų kontroliuojamiems subjektams arba jų naudai, iš jų arba jų naudai pirkti auksą, tauriuosius metalus ir deimantus, jiems, iš jų arba jų naudai vežti auksą, tauriuosius metalus ir deimantus arba tarpininkauti jiems arba jų naudai parduodant ar iš jų arba jų naudai perkant auksą, tauriuosius metalus ir deimantus.
               Sąjunga imasi būtinų priemonių atitinkamiems objektams, kuriems turi būti taikoma ši nuostata, nustatyti.“;

               2.

               įterpiamas šis skyrius:
               „2a   SKYRIUS

                  TRANSPORTO SEKTORIUS

               17a straipsnis
               Valstybės narės, laikydamosi nacionalinės teisės aktų ir atsižvelgdamos į tarptautinę teisę, visų pirma į atitinkamus tarptautinės civilinės aviacijos susitarimus, imasi būtinų priemonių, kad į jų jurisdikcijai priklausančius oro uostus negalėtų būti vykdomi jokie Sirijos vežėjų vykdomi krovininiai skrydžiai, išskyrus mišrius keleivinius ir krovininius skrydžius.“;

               3.

               19 straipsnyje įrašomos šios dalys:
               „8.   1 ir 2 dalys netaikomos Sirijos centrinio banko arba per jį atliekamam lėšų ar ekonominių išteklių, gautų ir įšaldytų po jo įtraukimo į sąrašą dienos, pervedimui, arba Sirijos centriniam bankui arba per jį atliekamam lėšų ar ekonominių išteklių pervedimui po jo įtraukimo į sąrašą dienos, jei toks pervedimas susijęs su mokėjimu, kurį pagal konkrečią prekybos sutartį vykdo į sąrašą neįtraukta finansų įstaiga, su sąlyga, kad atitinkama valstybė narė kiekvienu atveju yra nustačiusi, jog šių mokėjimų tiesiogiai ar netiesiogiai negauna 1 dalyje nurodytas asmuo ar subjektas.
               9.   1 dalis netaikoma Sirijos centriniam bankui arba per jį atliekamam įšaldytų lėšų ar ekonominių išteklių pervedimui, jei toks pervedimas skirtas valstybių narių jurisdikcijoje esančioms finansų įstaigoms suteikti likvidumo prekybai finansuoti, su sąlyga, kad tokį pervedimą atlikti leido atitinkama valstybė narė.“

         2 straipsnis
   Šio sprendimo I priede išvardyti asmenys ir subjektas įtraukiami į Sprendimo 2011/782/BUSP I priede pateiktą sąrašą.
   3 straipsnis
   Šio sprendimo II priede nurodytas asmuo išbraukiamas iš Sprendimo 2011/782/BUSP I priede pateikto sąrašo.
   4 straipsnis
   Šis sprendimas įsigalioja jo priėmimo dieną.

      Priimta Briuselyje 2012 m. vasario 27 d.

            Tarybos vardu

            Pirmininkė

         C. ASHTON

      (1)  OL L 319, 2011 12 2, p. 56.

      I PRIEDAS

         2 straipsnyje nurodyti asmenys ir subjektas

                  Vardas ir pavardė (pavadinimas)

                  Identifikavimo informacija

                  Įtraukimo į sąrašą priežastys

                  Įtraukimo į sąrašą data

                  1.

                     Central Bank of Syria (Sirijos Centrinis Bankas)

                  Syria, Damascus, Sabah Bahrat Square
                  Pašto adresas:

                              Altjreda al Maghrebeh square, Damascus,

                              Syrian Arab Republic,

                              P.O.Box: 2254

                  Teikia finansinę paramą režimui

                  2012 2 27

                  2.

                  Al –Halqi, Dr. Wael Nader

                  Gimė Daraa provincijoje 1964 m.

                  Sveikatos apsaugos ministras.
                  Jam vadovaujant ligoninėms nurodyta neteikti paslaugų protestuotojams.

                  2012 2 27

                  3.

                  Azzam, Mansour Fadlallah

                  Gimė Sweida provincijoje 1960 m.

                  Prezidento reikalų ministras
                  Prezidento patarėjas.

                  2012 2 27

                  4.

                  Sabouni, Dr. Emad Abdul-Ghani

                  Gimė Damaske 1964 m.

                  Ryšių ir technologijų ministras.
                  Jam vadovaujant rimtai ribojama prieiga prie laisvos žiniasklaidos.

                  2012 2 27

                  5.

                  Allaw, Sufian

                  Gimė al-Bukamal, Deir Ezzor, 1944 m.

                  Naftos ir mineralinių išteklių ministras.
                  Atsakingas už su nafta ir mineraliniais ištekliais, kurie yra svarbus režimo finansavimo šaltinis, susijusią politiką.

                  2012 2 27

                  6.

                  Slakho, Dr. Adnan

                  Gimė Damaske 1955 m.

                  Pramonės ministras
                  Atsakingas už ekonominę ir pramonės politiką, kurią vykdant teikiami ištekliai ir parama režimui.

                  2012 2 27

                  7.

                  Al-Rashed, Dr. Saleh

                  Gimė Aleppo provincijoje 1964 m.

                  Švietimo ministras.
                  Jam vadovaujant mokyklos naudojamos kaip laikinieji kalėjimai.

                  2012 2 27

                  8.

                  Abbas, Dr. Fayssal

                  Gimė Hama provincijoje 1955 m.

                  Transporto ministras.
                  Jam vadovaujant teikiama logistinė parama represijoms vykdyti.

                  2012 2 27

      II PRIEDAS

         3 straipsnyje nurodytas asmuo

                  52.

                  Emad Ghraiwati


title: 2010/649/ES: 2010 m. spalio 7 d. Tarybos sprendimas dėl Europos bendrijos ir Pakistano Islamo Respublikos susitarimo dėl neteisėtai gyvenančių asmenų readmisijos sudarymo

text:
4.11.2010

               LT

               Europos Sąjungos oficialusis leidinys

               L 287/50

         TARYBOS SPRENDIMAS
   2010 m. spalio 7 d.
   dėl Europos bendrijos ir Pakistano Islamo Respublikos susitarimo dėl neteisėtai gyvenančių asmenų readmisijos sudarymo
   (2010/649/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 79 straipsnio 3 dalį kartu su 218 straipsnio 6 dalies a punkto v papunkčiu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą,
   kadangi:

               (1)

               Komisija Europos bendrijos vardu vedė derybas su Pakistano Islamo Respublika dėl neteisėtai gyvenančių asmenų readmisijos susitarimo (toliau – Susitarimas).

               (2)

               Susitarimas Europos bendrijos vardu pasirašytas 2009 m. spalio 26 d. su sąlyga, kad jis bus sudarytas.

               (3)

               2009 m. gruodžio 1 d. įsigaliojus Lisabonos sutarčiai, Europos Sąjunga pakeitė Europos bendriją ir ją perėmė.

               (4)

               Susitarimas turėtų būti patvirtintas.

               (5)

               Susitarimu įsteigiamas Jungtinis readmisijos komitetas, kuris gali priimti savo darbo tvarkos taisykles. Šiuo atveju tikslinga numatyti supaprastintą Europos Sąjungos pozicijos priėmimo procedūrą.

               (6)

               Pagal Protokolo dėl Jungtinės Karalystės ir Airijos pozicijos dėl laisvės, saugumo ir teisingumo erdvės, pridėto prie Europos Sąjungos sutarties ir Sutarties dėl Europos Sąjungos veikimo, 3 straipsnį, Jungtinė Karalystė pranešė apie savo pageidavimą dalyvauti priimant ir taikant šį sprendimą.

               (7)

               Pagal Protokolo dėl Jungtinės Karalystės ir Airijos pozicijos dėl laisvės, saugumo ir teisingumo erdvės, pridėto prie Europos Sąjungos sutarties ir Sutarties dėl Europos Sąjungos veikimo, 1 ir 2 straipsnius ir nedarant poveikio minėto protokolo 4 straipsniui, Airija nedalyvauja priimant šį sprendimą ir jis nėra jai privalomas ar taikytinas.

               (8)

               Pagal Protokolo dėl Danijos pozicijos, pridėto prie Europos Sąjungos sutarties ir Sutarties dėl Europos Sąjungos veikimo, 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikytinas,

         PRIĖMĖ ŠĮ SPRENDIMĄ:
   1 straipsnis
   Europos Sąjungos vardu patvirtinamas Europos bendrijos ir Pakistano Islamo Respublikos susitarimas dėl neteisėtai gyvenančių asmenų readmisijos (toliau – Susitarimas).
   Susitarimo tekstas pridedamas prie šio sprendimo.
   2 straipsnis
   Tarybos pirmininkas pateikia Susitarimo 20 straipsnio 2 dalyje numatytą pranešimą tam, kad įpareigotų Sąjungą (1), ir pateikia šį pareiškimą:

         „2009 m. gruodžio 1 d. įsigaliojus Lisabonos sutarčiai, Europos Sąjunga pakeitė Europos bendriją ir ją perėmė ir nuo tos datos naudojasi visomis Europos bendrijos teisėmis ir perima visas jos pareigas. Todėl nuorodos į „Europos bendriją“ arba „Bendriją“ Susitarimo tekste atitinkamai skaitomos kaip nuorodos į „Europos Sąjungą“.“

   3 straipsnis
   Komisija, padedama jos prašymu pakviestų valstybių narių ekspertų, atstovauja Sąjungai pagal Susitarimo 16 straipsnį įsteigtame Jungtiniame readmisijos komitete.
   4 straipsnis
   Sąjungos poziciją Jungtiniame readmisijos komitete dėl jo darbo tvarkos taisyklių priėmimo pagal Susitarimo 16 straipsnio 2 dalį nustato Komisija, pasikonsultavusi su Tarybos paskirtu specialiu komitetu.
   5 straipsnis
   Šis sprendimas įsigalioja jo priėmimo dieną.
   6 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Liuksemburge 2010 m. spalio 7 d.

            Tarybos vardu

            Pirmininkas

         M. WATHELET

      (1)  Readmisijos susitarimo įsigaliojimo datą Europos Sąjungos oficialiajame leidinyje paskelbs Tarybos Generalinis sekretoriatas.
   Europos bendrijos ir Pakistano Islamo Respublikos
   SUSITARIMAS
   dėl neteisėtai gyvenančių asmenų readmisijos
   AUKŠTOSIOS SUSITARIANČIOSIOS ŠALYS,
   EUROPOS BENDRIJA
   (toliau – Bendrija)
   ir
   PAKISTANO ISLAMO RESPUBLIKA
   (toliau – Pakistanas),
   toliau taip pat atskirai – „Šalis“, o kartu – „Šalys“,
   SIEKDAMOS stiprinti tarpusavio bendradarbiavimą veiksmingai kovai su nelegalia imigracija užtikrinti,
   SIEKDAMOS šiuo susitarimu ir remiantis abipusiškumo principu nustatyti skubią ir veiksmingą asmenų, kurie neatitinka arba jau nebeatitinka atvykimo, buvimo ar gyvenimo Pakistano arba vienos iš Europos Sąjungos valstybių narių teritorijoje sąlygų, tapatybės nustatymo ir saugaus bei tinkamo jų grąžinimo tvarką, taip pat bendradarbiaujant palengvinti tokių asmenų tranzitą,
   PABRĖŽDAMOS, kad šiuo susitarimu nepažeidžiamos Europos Sąjungos valstybių narių ir Pakistano teisės, įsipareigojimai ir atsakomybė pagal tarptautinę teisę,
   ATSIŽVELGDAMOS į tai, kad Europos bendrijos steigimo sutarties IV antraštinės dalies ir visų pagal šią antraštinę dalį priimtų teisės aktų nuostatos netaikomos Danijos Karalystei,
   SUSITARĖ:
   1 straipsnis
   Sąvokų apibrėžtys
   Šiame susitarime:

               a)

               valstybė narė – bet kuri Europos Sąjungos valstybė narė, išskyrus Danijos Karalystę;

               b)

               valstybės narės pilietis – bet kuris asmuo, turintis valstybės narės pilietybę, kaip nustatyta Bendrijos;

               c)

               Pakistano pilietis – bet kuris Pakistano pilietybę turintis asmuo;

               d)

               trečiosios šalies pilietis – bet kuris asmuo, turintis kitą nei Pakistano ar vienos iš valstybių narių pilietybę;

               e)

               asmuo be pilietybės – bet kuris pilietybės neturintis asmuo;

               f)

               leidimas gyventi – Pakistano arba vienos iš valstybių narių išduotas bet kokios rūšies leidimas, kuris suteikia asmeniui teisę gyventi išduodančiosios valstybės teritorijoje;

               g)

               viza – Pakistano arba vienos iš valstybių narių išduotas leidimas arba priimtas sprendimas, reikalingas norint atvykti į jo (-s) teritoriją arba vykti per ją tranzitu. Ši sąvoka neapima oro uosto tranzitinės vizos;

               h)

               prašančioji valstybė – valstybė (Pakistanas arba viena iš valstybių narių), kuri pateikia readmisijos paraišką pagal šio susitarimo 2 ir 3 straipsnius arba tranzito paraišką pagal 12 straipsnį;

               i)

               prašomoji valstybė – valstybė (Pakistanas arba viena iš valstybių narių), kuriai pateikiama readmisijos paraiška pagal šio susitarimo 2 ir 3 straipsnius arba tranzito paraiška pagal 12 straipsnį.

         I SKIRSNIS
   READMISIJOS ĮSIPAREIGOJIMAI
   2 straipsnis
   Piliečių readmisija
   1.   Prašančiosios valstybės prašymu po to, kai pagal 6 straipsnį įrodoma asmens pilietybė, prašomoji valstybė priima atgal į savo teritoriją bet kurį savo pilietį, kuris netenkina arba jau nebetenkina galiojančių atvykimo, buvimo arba gyvenimo prašančiosios valstybės teritorijoje sąlygų.
   2.   Prašomoji valstybė prireikus ir nedelsdama išduoda asmeniui, dėl kurio readmisijos susitarta, readmisijai reikalingą kelionės dokumentą, galiojantį ne trumpiau kaip šešis mėnesius. Jeigu dėl teisinių ar faktinių priežasčių atitinkamas asmuo negali būti perduotas per kelionės dokumento galiojimo laiką, prašomoji valstybė per 14 dienų išduoda naują, tiek pat laiko galiojantį kelionės dokumentą.
   3 straipsnis
   Trečiųjų šalių piliečių ir asmenų be pilietybės readmisija
   1.   Prašančiosios valstybės prašymu ir be jokių papildomų formalumų, išskyrus numatytus šiame susitarime, prašomoji valstybė priima atgal į savo teritoriją visus trečiųjų šalių piliečius arba asmenis be pilietybės, kurie netenkina arba jau nebetenkina galiojančių atvykimo, buvimo arba gyvenimo prašančiosios valstybės narės teritorijoje sąlygų, jeigu tokie asmenys:

               a)

               readmisijos paraiškos pateikimo metu turėjo prašomosios valstybės išduotą galiojančią vizą arba galiojantį leidimą gyventi, arba

               b)

               neteisėtai atvyko į prašančiosios valstybės teritoriją tiesiogiai iš prašomosios valstybės teritorijos. Šioje pastraipoje asmuo laikomas tiesiogiai atvykusiu iš prašomosios valstybės teritorijos, jei jis atvyko į prašančiosios valstybės teritoriją arba, jeigu prašomoji valstybė yra Pakistanas, į valstybių narių teritoriją oro ar vandens transportu neįvažiuodamas į kitą tarpinę valstybę.

         2.   Šio straipsnio 1 dalyje nustatytas readmisijos įsipareigojimas negalioja, jeigu:

               a)

               trečiosios šalies pilietis arba asmuo be pilietybės vyksta tik tranzitu per prašomosios valstybės tarptautinį oro uostą, neišeidamas iš jo tranzitinės salės; arba

               b)

               prašančioji valstybė išdavė vizą arba leidimą gyventi trečiosios šalies piliečiui arba asmeniui be pilietybės prieš jam atvykstant arba atvykus į jos teritoriją, išskyrus, kai tas asmuo turi prašomosios valstybės narės išduotą vizą arba leidimą gyventi, kurio galiojimo laikas yra ilgesnis.

         3.   Jeigu prašomoji valstybė yra valstybė narė, šio straipsnio 1 dalyje nustatytas readmisijos įsipareigojimas tenka vizą arba leidimą gyventi išdavusiai valstybei narei. Jeigu vizą arba leidimą gyventi išdavė dvi ar daugiau valstybių narių, šio straipsnio 1 dalyje nustatytas readmisijos įsipareigojimas tenka ilgesnį laiką galiojantį dokumentą išdavusiai valstybei narei arba, jeigu vieno ar kelių dokumentų galiojimo laikas jau pasibaigęs, tai, kurios dokumentas dar galioja. Jeigu visų dokumentų galiojimo laikas jau yra pasibaigęs, šio straipsnio 1 dalyje nurodytas readmisijos įsipareigojimas tenka valstybei narei, išdavusiai dokumentą, kurio galiojimo pabaigos data yra vėliausia.
   4.   Prašomoji valstybė prireikus ir nedelsdama išduoda asmeniui, dėl kurio readmisijos susitarta, grąžinimui reikalingą kelionės dokumentą, galiojantį ne trumpiau kaip šešis mėnesius. Jeigu dėl teisinių ar faktinių priežasčių atitinkamas asmuo negali būti perduotas per kelionės dokumento galiojimo laiką, prašomoji valstybė per 14 kalendorinių dienų išduoda naują, tiek pat laiko galiojantį kelionės dokumentą.
   II SKIRSNIS
   READMISIJOS PROCEDŪRA
   4 straipsnis
   Principai
   1.   Pagal šio straipsnio 2 dalį, kai grąžintinas asmuo perduodamas vadovaujantis 2 ir 3 straipsniuose nustatytais įsipareigojimais, prašomosios valstybės kompetentingai institucijai turi būti pateikiama readmisijos paraiška.
   2.   Nepažeidžiant 2 straipsnio 1 dalies ir 3 straipsnio 1 dalies, readmisijos paraiškos nereikia tais atvejais, kai grąžintinas asmuo turi galiojantį kelionės dokumentą ir, jei reikia, prašomosios valstybės išduotą galiojančią vizą arba galiojantį leidimą gyventi.
   3.   Joks asmuo negali būti priimtas atgal remiantis tik prima
      facie pilietybės įrodymais.
   5 straipsnis
   Readmisijos paraiška
   1.   Readmisijos paraiškoje nurodoma tokia informacija:

               a)

               priimamo atgal asmens duomenys (pvz., vardas, pavardė, gimimo data, gimimo vieta ir paskutinė nuolatinė gyvenamoji vieta);

               b)

               įrodymų dėl pilietybės, tranzito, trečiosios šalies piliečių ir asmenų be pilietybės readmisijos sąlygų bei neteisėto atvykimo ir gyvenimo pateikimo priemonių nurodymai.

         2.   Readmisijos paraiškoje, kiek įmanoma, taip pat turėtų būti nurodyta ši informacija:

               a)

               pareiškimas, kuriame nurodoma, kad grąžintinam asmeniui gali prireikti pagalbos ar priežiūros, jeigu tas asmuo aiškiai pritarė tokiam pareiškimui;

               b)

               bet kokia kita apsaugos ar saugumo priemonė, kuri gali būti būtina individualios readmisijos atveju.

         3.   Naudotina bendra readmisijos paraiškų forma pridedama kaip šio susitarimo V priedas.
   6 straipsnis
   Pilietybės įrodymas
   1.   Pilietybė negali būti įrodoma pateikiant suklastotus dokumentus.
   2.   Pagal 2 straipsnio 1 dalį pilietybė gali būti įrodoma pateikiant bet kuriuos šio susitarimo I priede išvardytus dokumentus, net jeigu jų galiojimo laikas pasibaigęs. Jeigu tokie dokumentai pateikiami, prašomoji ir prašančioji valstybės abipusiškai pripažįsta pilietybę nereikalaudamos tolesnio tyrimo.
   3.   Pagal 2 straipsnio 1 dalies reikalavimus pilietybė taip pat gali būti įrodoma pateikiant bet kuriuos šio susitarimo II priede išvardytus dokumentus, net jeigu jų galiojimo laikas pasibaigęs. Jeigu pateikiami tokie dokumentai, prašomoji valstybė inicijuoja atitinkamo asmens tapatybės nustatymo procesą.
   4.   Jeigu nė vieno iš I arba II prieduose išvardytų dokumentų pateikti neįmanoma, prašančiosios valstybės kompetentinga institucija ir prašomosios valstybės diplomatinė arba konsulinė atstovybė paprašius nedelsdamos apklausia asmenį, dėl kurio pateikta readmisijos paraiška.
   7 straipsnis
   Su trečiųjų šalių piliečiais ir asmenimis be pilietybės susijusios įrodymo priemonės
   1.   3 straipsnio 1 dalyje nustatytų trečiųjų šalių piliečių ir asmenų be pilietybės readmisijos sąlygos gali būti visų pirma įrodomos vienu iš šio susitarimo III priede pateiktu įrodymu. Negali būti įrodoma pateikiant suklastotus dokumentus. Visi tokie įrodymai turi būti pagrįsti prašomosios ir prašančiosios valstybių abipusiškai pripažįstamais elementais.
   2.   3 straipsnio 1 dalyje nustatytų trečiųjų šalių piliečių ir asmenų be pilietybės readmisijos sąlygos taip pat gali būti įrodomos vienu iš šio susitarimo IV priede pateiktu įrodymu. Jeigu pateikiami tokie įrodymai, prašomoji valstybė laiko juos tinkamais tyrimui inicijuoti.
   3.   Atvykimo, buvimo arba gyvenimo neteisėtumas nustatomas remiantis atitinkamo asmens kelionės dokumentais, kuriuose trūksta prašančiosios valstybės teritorijoje reikalingos vizos arba kito leidimo gyventi. Prašančiosios šalies pareiškimas, kad atitinkamas asmuo neturi reikiamų kelionės dokumentų, vizos ar leidimo gyventi, gali būti neteisėto atvykimo, buvimo arba gyvenimo prima facie įrodymas.
   8 straipsnis
   Terminai
   1.   Prašomosios valstybės kompetentingai institucijai readmisijos paraiška turi būti pateikta ne vėliau kaip per metus nuo tada, kai prašančiosios valstybės kompetentinga institucija gavo informaciją, jog trečiosios šalies pilietis arba asmuo be pilietybės neatitinka arba jau nebeatitinka galiojančių atvykimo, buvimo arba gyvenimo sąlygų. Jeigu yra teisinių arba faktinių kliūčių laiku pateikti paraišką, pateikus prašymą terminas pratęsiamas, tačiau tik iki tol, kol tų kliūčių nebelieka.
   2.   Į readmisijos paraišką turi būti atsakyta nedelsiant ir bet kuriuo atveju ne ilgiau kaip per 30 kalendorinių dienų; atsisakius patenkinti readmisijos paraišką, nurodomos priežastys. Šis terminas prasideda readmisijos paraiškos gavimo dieną. Jeigu yra teisinių arba faktinių kliūčių laiku atsakyti į paraišką, pateikus prašymą ir nurodžius priežastis šis terminas gali būti pratęsiamas iki 60 kalendorinių dienų, išskyrus atvejus, kai pagal prašančiosios valstybės nacionalinės teisės aktus maksimalus sulaikymo laikotarpis yra 60 kalendorinių dienų arba trumpesnis. Jeigu per šį terminą atsakymo nesulaukiama, laikoma, kad perdavimui pritarta.
   3.   Pritarus perdavimui arba, tam tikrais atvejais, pasibaigus šio straipsnio 2 dalyje nurodytam terminui, atitinkamas asmuo perduodamas per tris mėnesius. Pateikus prašymą šis terminas gali būti pratęstas laikotarpiu, kurio reikia teisinėms ar praktinėms kliūtims pašalinti.
   9 straipsnis
   Perdavimo tvarka ir vežimo būdai
   Prieš grąžindamos asmenį, Pakistano ir atitinkamos valstybės narės kompetentingos institucijos iš anksto sudaro susitarimus raštu dėl perdavimo datos, sienos kirtimo punkto, galimos palydos ir transporto priemonės.
   10 straipsnis
   Klaidinga readmisija
   Pakistanas nedelsdamas susigrąžina bet kurį valstybės narės priimtą atgal asmenį, o valstybė narė nedelsdama susigrąžina bet kurį Pakistano priimtą atgal asmenį, jeigu per trijų mėnesių laikotarpį nuo atitinkamo asmens perdavimo nustatoma, kad nebuvo laikomasi šio susitarimo 2 ir 3 straipsniuose nustatytų reikalavimų. Tokiais atvejais Pakistano ir atitinkamos valstybės narės kompetentingos institucijos taip pat pasikeičia visa turima informacija, susijusia su grąžintino asmens tikrąja tapatybe, pilietybe arba tranzito maršrutu.
   III SKIRSNIS
   TRANZITO OPERACIJOS
   11 straipsnis
   Principai
   1.   Prašomoji valstybė gali leisti trečiosios šalies piliečiui arba asmeniui be pilietybės vykti tranzitu, jeigu tokio piliečio ar asmens į paskirties valstybę negalima grąžinti tiesiogiai, po to, kai jai raštiškai patvirtinama, jog paskirties valstybė įsipareigoja priimti atgal savo pilietį arba asmenį be pilietybės.
   2.   Prašomoji valstybė gali atšaukti sutikimą, jeigu nebeužtikrinama tolesnė kelionė per galimas tranzito valstybes arba paskirties valstybė neužtikrina readmisijos. Tokiais atvejais prašančioji valstybė savo lėšomis susigrąžina trečiosios šalies pilietį arba asmenį be pilietybės.
   12 straipsnis
   Tranzito tvarka
   1.   Tranzito operacijų paraiška turi būti pateikta raštu kompetentingoms institucijoms ir joje turi būti nurodyta ši informacija:

               a)

               tranzito rūšis, kitos galimos tranzito valstybės ir galutinė paskirties valstybė;

               b)

               atitinkamo asmens duomenys (pvz., vardas, pavardė, gimimo data ir, jei įmanoma, gimimo vieta, pilietybė, kelionės dokumento rūšis ir numeris);

               c)

               numatomas sienos kirtimo punktas, perdavimo laikas ir galimas palydos naudojimas.

         Tranzito operacijų paraiškoms naudotina bendra forma pridedama šio susitarimo VI priede.
   2.   Prašomoji valstybė per 14 kalendorinių dienų raštu informuoja prašančiąją valstybę apie savo sprendimą ir, jeigu leidžia vykti tranzitu, patvirtina sienos kirtimo punktą bei numato tranzito laiką.
   3.   Jeigu tranzito operacija vykdoma oru, tranzitu vežamam asmeniui bei galimai palydai netaikomas reikalavimas gauti oro uosto tranzitinę vizą.
   4.   Prašomosios valstybės kompetentingos institucijos, atsižvelgdamos į abipuses konsultacijas, dalyvauja tranzito operacijose, visų pirma prižiūrėdamos atitinkamus asmenis ir sudarydamos tam tinkamas sąlygas pagal prašomosios valstybės teisės aktus ir taisykles.
   IV SKIRSNIS
   IŠLAIDOS
   13 straipsnis
   Pervežimo ir vykimo tranzitu išlaidos
   Nepažeidžiant prašančiosios valstybės kompetentingų institucijų teisės iš grąžintino asmens arba trečiųjų šalių susigrąžinti su readmisija susijusias išlaidas, visas pervežimo iki galutinės paskirties valstybės sienos išlaidas, patirtas dėl šiame susitarime numatytos readmisijos ir tranzito operacijų, apmoka prašančioji valstybė. Klaidingos readmisijos atveju, kaip numatyta 10 straipsnyje, šias išlaidas apmoka valstybė, kuri atitinkamą asmenį turi priimti atgal.
   V SKIRSNIS
   DUOMENŲ APSAUGA IR SUDERINAMUMAS SU KITAIS TEISINIAIS ĮSIPAREIGOJIMAIS
   14 straipsnis
   Asmens duomenys
   1.   Asmens duomenys tvarkomi tik, jei toks duomenų tvarkymas būtinas Pakistano ir valstybių narių kompetentingoms institucijoms šiam susitarimui įgyvendinti. Šiame straipsnyje taikomos Direktyvos 95/46/EB (1) 2 straipsnyje nustatytos sąvokų apibrėžtys. Kai duomenų valdytojas yra valstybės narės kompetentinga institucija, tvarkant duomenis taikomos Direktyvos 95/46/EB ir šia direktyva vadovaujantis priimtų nacionalinės teisės aktų nuostatos, įskaitant asmens duomenų perdavimo trečiosioms šalims taisykles.
   2.   Be to, šio susitarimo įgyvendinimo tikslais tvarkant asmens duomenis, pirmiausia, asmens duomenis perduodant iš Pakistano į valstybę narę ir atvirkščiai, laikomasi šių principų:

               a)

               asmens duomenys turi būti tvarkomi sąžiningai ir teisėtai;

               b)

               įgyvendinant šį susitarimą, asmens duomenys turi būti renkami tiksliai išreikštu, aiškiu ir teisėtu tikslu, ir nei pranešančioji, nei gaunančioji institucija negali jų tvarkyti tokiu būdu, kuris būtų nesuderinamas su tuo tikslu;

               c)

               asmens duomenys turi būti pakankami, tinkami ir ne pernelyg išsamūs tam tikslui, dėl kurio jie renkami ir (arba) toliau tvarkomi; perduodami asmens duomenys gali būti susiję tik su:

                           —

                           perduotino asmens duomenimis (pvz., vardas, pavardė, kiti turėti vardai, pravardės ar slapyvardžiai, gimimo data ir vieta, lytis, dabartinė ir ankstesnė pilietybė),

                           —

                           pasu ar tapatybės kortele (numeris, galiojimo laikas, išdavimo data, dokumentą išdavusi įstaiga, išdavimo vieta),

                           —

                           sustojimo vietomis ir kelionės maršrutais,

                           —

                           kita informacija, kurios reikia perduotino asmens tapatybei nustatyti arba readmisijos reikalavimams išnagrinėti pagal šį susitarimą;

               d)

               asmens duomenys turi būti tikslūs ir, kai būtina, atnaujinami;

               e)

               asmens duomenys turi būti saugomi tokia forma, kad duomenų subjektų tapatybę būtų galima nustatyti per ne ilgesnį nei būtina laiką, numatytą tikslui, dėl kurio duomenys buvo renkami arba dėl kurio jie toliau tvarkomi;

               f)

               ir perduodančioji, ir gaunančioji institucijos imasi visų įmanomų priemonių, kad būtų atitinkamai užtikrinamas asmens duomenų taisymas, trynimas ar blokavimas, jeigu jų tvarkymas neatitinka šio straipsnio nuostatų, visų pirma, jeigu, atsižvelgiant į tvarkymo tikslą, tie duomenys yra nepakankami, netinkami, netikslūs arba pernelyg išsamūs. Tai apima pranešimą kitai Šaliai apie bet kokį taisymą, trynimą ar blokavimą;

               g)

               paprašius gaunančioji institucija praneša perduodančiajai institucijai apie perduotų duomenų panaudojimą ir jo rezultatus;

               h)

               asmens duomenys gali būti perduodami tik kompetentingoms institucijoms. Perduoti duomenis kitoms įstaigoms galima tik gavus perduodančiosios institucijos išankstinį sutikimą;

               i)

               perduodančiosios ir gaunančiosios institucijos įpareigojamos raštu registruoti asmens duomenų perdavimą ir gavimą.

         15 straipsnis
   Suderinamumas su kitais teisiniais įsipareigojimais
   1.   Šiuo susitarimu nepažeidžiamos Bendrijos, valstybių narių ir Pakistano teisės, įsipareigojimai ir atsakomybė, numatyti tarptautinėje teisėje ir tarptautinėse sutartyse, kurių šalys jos yra.
   2.   Jokia šio susitarimo nuostata negali užkirsti kelio asmens grąžinimui vadovaujantis kitomis dvišalių susitarimų nuostatomis.
   3.   Šiuo susitarimu nepažeidžiamos priemonės ir teisės, kuriomis pagal priimančiosios šalies įstatymus, įskaitant tarptautinę teisę, gali pasinaudoti atitinkamas asmuo.
   VI SKIRSNIS
   ĮGYVENDINIMAS IR TAIKYMAS
   16 straipsnis
   Jungtinis readmisijos komitetas
   1.   Šalys teikia viena kitai abipusę pagalbą taikant ir aiškinant šį susitarimą. Šiuo tikslu jos įsteigia Jungtinį readmisijos komitetą (toliau – Komitetas), kurio užduotys pirmiausia bus:

               a)

               kontroliuoti, kaip taikomas šis susitarimas;

               b)

               spręsti dėl techninių priemonių, būtinų, kad šis susitarimas būtų taikomas vienodai, taip pat dėl III ir IV priedų pakeitimų;

               c)

               reguliariai keistis informacija apie atskirų valstybių narių ir Pakistano pagal 17 straipsnį sudarytus įgyvendinimo protokolus;

               d)

               siūlyti šio susitarimo ir I bei II priedų pakeitimus.

         2.   Komiteto sprendimai priimami vienbalsiai ir atitinkamai įgyvendinami.
   3.   Komitetą sudaro Bendrijos ir Pakistano atstovai. Bendrijai atstovauja Europos Komisija, kuriai padeda valstybių narių ekspertai.
   4.   Komitetas posėdžiauja prireikus vienos iš Šalių prašymu, paprastai kartą per metus.
   5.   Ginčai, kurių Komitetas negali išspręsti, sprendžiami Šalių konsultacijomis.
   6.   Komitetas nustato savo darbo tvarkos taisykles, įskaitant abiem Šalims bendrą darbo kalbą.
   17 straipsnis
   Įgyvendinimo protokolai
   1.   Pakistanas ir valstybė narė gali parengti įgyvendinimo protokolą, kuriame nustatomos taisyklės dėl:

               a)

               kompetentingų institucijų paskyrimo, sienos perėjimo punktų ir pasikeitimo informacija apie ryšių palaikymo centrus;

               b)

               asmenų grąžinimo su palyda, įskaitant trečiosios šalies piliečių ir asmenų be pilietybės perdavimą tranzitu su palyda, sąlygų;

               c)

               priemonių ir dokumentų, kurie nenurodyti šio susitarimo I–IV prieduose.

         2.   Šio straipsnio 1 dalyje nurodyti įgyvendinimo protokolai įsigalioja tik pranešus 16 straipsnyje nurodytam Komitetui.
   18 straipsnis
   Ryšys su valstybių narių dvišaliais readmisijos susitarimais arba kitais readmisijos dokumentais
   Šio susitarimo nuostatos yra viršesnės už bet kurio dvišalio susitarimo arba kitų dokumentų dėl neteisėtai gyvenančių asmenų readmisijos, kurie buvo sudaryti arba gali būti sudaryti pagal 17 straipsnį tarp atskirų valstybių narių ir Pakistano, nuostatas, jei tokio susitarimo ar tokių dokumentų nuostatos nesuderinamos su šio susitarimo nuostatomis.
   VII SKIRSNIS
   BAIGIAMOSIOS NUOSTATOS
   19 straipsnis
   Teritorinis taikymas
   1.   Atsižvelgiant į 2 dalį, šis susitarimas taikomas teritorijoje, kurioje taikoma Europos bendrijos steigimo sutartis, ir Pakistano teritorijoje.
   2.   Šis susitarimas netaikomas Danijos Karalystės teritorijoje.
   20 straipsnis
   Įsigaliojimas, galiojimo trukmė ir nutraukimas
   1.   Šį susitarimą Šalys ratifikuoja arba patvirtina taikydamos atitinkamas savo procedūras.
   2.   Šis susitarimas įsigalioja pirmą antro mėnesio dieną nuo tos dienos, kai Šalys viena kitai praneša apie 1 dalyje minėtų procedūrų užbaigimą.
   3.   Nepažeidžiant galiojančių Šalių įsipareigojimų pagal tarptautinę papročių teisę priimti atgal savo piliečius, šis susitarimas ir įgyvendinimo protokolai taikomi asmenims, atvykusiems į Pakistano ir valstybių narių teritoriją po šio susitarimo įsigaliojimo.
   4.   Bet kuri Šalis gali bet kada denonsuoti šį susitarimą, oficialiai pranešusi apie tai kitai Šaliai. Šis susitarimas baigiamas taikyti praėjus šešiems mėnesiams nuo tokio pranešimo dienos.
   21 straipsnis
   Priedai
   I–VI priedai yra sudėtinė šio susitarimo dalis.

      Priimta du tūkstančiai devintųjų metų spalio dvidešimt šeštą dieną Briuselyje dviem egzemplioriais anglų, bulgarų, čekų, danų, estų, graikų, ispanų, italų, latvių, lenkų, lietuvių, maltiečių, olandų, portugalų, prancūzų, rumunų, slovakų, slovėnų, suomių, švedų, vengrų ir vokiečių kalbomis; visi tekstai yra autentiški.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         За Ислямска република Пакистан
         Por la República Islámica de Pakistán
         Za Pákistánskou islámskou republiku
         For Den Islamiske Republik Pakistan
         Für die Islamische Republik Pakistan
         Pakistani Islamivabariigi nimel
         Για την Ισλαμική Δημοκρατία του Πακιστάν
         For the Islamic Republic of Pakistan
         Pour la République islamique du Pakistan
         Per la Repubblica islamica del Pakistan
         Pakistānas Islāma Republikas vārdā
         Pakistano Islamo Respublikos vardu
         A Pakisztáni Iszlám Köztársaság részéről
         Għar-Repubblika Iżlamika tal-Pakistan
         Voor de Islamitische Republiek Pakistan
         W imieniu Islamskiej Republiki Pakistanu
         Pela República Islâmica do Paquistão
         Pentru Republica Islamică Pakistan
         Za Pakistanskú islamskú republiku
         Za Islamsko republiko Pakistan
         Pakistanin islamilaisen tasavallan puolesta
         För Islamiska republiken Pakistan

      (1)  1995 m. spalio 24 d. Europos Parlamento ir Tarybos direktyva 95/46/EB dėl asmenų apsaugos tvarkant asmens duomenis ir dėl laisvo tokių duomenų judėjimo (OL L 281, 1995 11 23, p. 31).
   I PRIEDAS
   Bendras dokumentų, kurių pateikimas laikomas pilietybės įrodymu, sąrašas (2 straipsnio 1 dalis kartu su 6 straipsnio 2 dalimi)

               —

               Bet kokios rūšies autentiški pasai (nacionaliniai pasai, diplomatiniai pasai, tarnybiniai pasai, kolektyviniai pasai ir pakaitiniai pasai, įskaitant vaikų pasus),

               —

               elektroninės nacionalinės tapatybės kortelės,

               —

               autentiški pilietybės pažymėjimai.

         II PRIEDAS
   Dokumentų, kuriuos pateikus inicijuojamas pilietybės nustatymo procesas, bendras sąrašas (2 straipsnio 1 dalis kartu su 6 straipsnio 3 dalimi)

               —

               Skaitmeniniai pirštų atspaudai arba kiti biometriniai duomenys,

               —

               laikinos nacionalinės tapatybės kortelės, laikinos karinės tapatybės kortelės ir laikini gimimo liudijimai išduoti prašomosios Šalies Vyriausybės,

               —

               bet kurių dokumentų, išvardytų šio susitarimo I priede, fotokopijos (1);

               —

               vairuotojo pažymėjimai arba jų fotokopijos (1),

               —

               kitų oficialių dokumentų, kuriuose minima ar nurodoma pilietybė (pvz., gimimo liudijimai), fotokopijos (1),

               —

               tarnybos kortelės, jūrininko registracijos knygelės, kapitono darbo kortelės arba jų fotokopijos (1),

               —

               atitinkamo asmens parodymai.

      (1)  Šiame priede „fotokopijos“– tai fotokopijos, kurių autentiškumą oficialiai patvirtino Pakistano ar valstybių narių valdžios institucijos.
   III PRIEDAS
   Dokumentų, kurie laikomi trečiosios šalies piliečių ir asmenų be pilietybės readmisijos sąlygų įrodymu, bendras sąrašas (3 straipsnio 1 dalis kartu su 7 straipsnio 1 dalimi)

               —

               įvažiavimo ir (arba) išvažiavimo spaudai arba žymos atitinkamo asmens kelionės dokumente,

               —

               prašomosios valstybės išduota galiojanti viza ir (arba) galiojantis leidimas gyventi.

         IV PRIEDAS
   Dokumentų, kurie laikomi įrodymu tyrimui dėl trečiosios šalies piliečių ir asmenų be pilietybės readmisijos inicijuoti, bendras sąrašas (3 straipsnis kartu su 7 straipsnio 2 dalimi)

               —

               oficialūs parodymai, pirmiausia pasienio tarnybos darbuotojų ir kitų oficialių arba bona fide liudininkų (pvz., oro transporto bendrovės darbuotojų), galinčių paliudyti, kad atitinkamas asmuo kirto sieną,

               —

               prašančiosios valstybės kompetentingų institucijų pateikta informacija apie atitinkamo asmens sulaikymo po to, kai jis atvyko į tos valstybės teritoriją, vietą ir aplinkybes,

               —

               su asmens tapatybe ir (arba) jo buvimu susijusi informacija, kurią pateikė tarptautinė organizacija (pvz., JTPRVK),

               —

               šeimos narių pranešimai ir (arba) informacijos patvirtinimas,

               —

               atitinkamo asmens parodymai,

               —

               asmens vardu išduoti bet kokios rūšies bilietai, pažymėjimai ir sąskaitos (pvz., viešbučių sąskaitos, paskyrimo pas gydytoją (stomatologą) talonėliai, įėjimo į viešąsias (privačias) institucijas leidimai ir t. t.), kuriais aiškiai įrodoma, kad atitinkamas asmuo buvo apsistojęs prašomosios valstybės teritorijoje,

               —

               asmens vardu išduoti kelionių lėktuvu ar laivu bilietai ir (arba) keleivių sąrašai, kuriais įrodomas atitinkamo asmens buvimas prašomosios valstybės teritorijoje,

               —

               informacija apie tai, kad atitinkamas asmuo naudojosi kurjerio ar kelionių agentūros paslaugomis.

         V PRIEDAS

   VI PRIEDAS

   BENDRA DEKLARACIJA DĖL 1 STRAIPSNIO f PUNKTO
   Dėl 1 straipsnio f punkto – Šalys susitaria, kad leidimas gyventi neapima laikino leidimo likti Šalių teritorijoje, kol nagrinėjamas prašymas suteikti prieglobstį arba leidimą gyventi.
   BENDRA DEKLARACIJA DĖL 2 STRAIPSNIO 1 DALIES
   Šalys pažymi, kad remiantis galiojančiu 1951 m. Pakistano pilietybės aktu ir pagal jį nustatytomis taisyklėmis, Pakistano pilietis negali atsisakyti savo pilietybės, jeigu nėra įgijęs galiojančio dokumento, kuriuo užtikrinamas kitos valstybės pilietybės suteikimas, arba kol jam toks dokumentas neišduotas.
   Šalys susitaria prireikus teikti viena kitai konsultacijas.
   BENDRA DEKLARACIJA DĖL 3 STRAIPSNIO
   Atsižvelgdamos į 3 straipsnį, Šalys iš esmės stengsis grąžinti į kilmės šalį bet kurį trečiosios šalies pilietį arba asmenį be pilietybės, kuris netenkina arba jau nebetenkina galiojančių teisinių atvykimo, buvimo arba gyvenimo kurios nors Šalies teritorijoje sąlygų.
   BENDRA DEKLARACIJA DĖL 3 STRAIPSNIO 1 DALIES b PUNKTO
   Šalys susitaria, kad buvimas tik trečiosios šalies oro uosto tranzitinėje salėje nelaikomas įvažiavimu į kitą tarpinę valstybę, kaip apibrėžta tose nuostatose.
   BENDRA DEKLARACIJA DĖL 8 STRAIPSNIO 2 DALIES
   Šalys susitaria, kad kiek tai susiję su valstybių narių, kurių nacionalinės teisės aktuose nustatytas maksimalus sulaikymo laikotarpis yra trumpesnis nei arba lygus 30 dienų, pateiktomis readmisijos paraiškomis, 8 straipsnio 2 dalyje paminėtas 30 kalendorinių dienų laikotarpis apima, jeigu atsakymas į readmisijos paraišką teigiamas, kelionės dokumento, kurio reikia asmens readmisijai pagal susitarimo 2 straipsnio 2 dalį ir 3 straipsnio 4 dalį, išdavimą.
   BENDRA EUROPOS KOMISIJOS IR PAKISTANO DEKLARACIJA DĖL LEGALIOS MIGRACIJOS
   Atsižvelgdamos į Pakistano interesą pasinaudoti legalios migracijos galimybėmis Europos Sąjungos valstybėse narėse, Šalys susitarė, kad taikant šį susitarimą atskiros valstybės narės bus skatinamos suteikti legalios migracijos galimybių Pakistano piliečiams. Todėl Europos Komisija ragina valstybes nares remiantis jų nacionalinės teisės aktais pradėti derybas su Pakistanu dėl legalios migracijos galimybių Pakistano piliečiams.
   BENDRA DEKLARACIJA DĖL TECHNINĖS PAGALBOS
   Kiek tai susiję su migrantų srautų tarp Europos Sąjungos ir Pakistano valdymu, Šalys įsipareigoja šį susitarimą įgyvendinti vadovaudamosi bendros atsakomybės bei lygiavertės partnerystės principais ir veikdamos solidariai.
   Todėl Europos Sąjunga pagal Bendrijos pagalbos programas, visų pirma programą „Aeneas“, teiks pagalbą Pakistanui, įskaitant pagalbą grąžintų asmenų persikėlimui ir gerovei, kad jis galėtų įgyvendinti visus šio susitarimo elementus.
   Tokia pagalba iš esmės gali būti skiriama ir migracijos bei vystymosi sąsajoms stiprinti, legaliai migracijai organizuoti ir skatinti, nelegaliai migracijai valdyti ir migrantams nuo išnaudojimo bei atskirties apsaugoti.
   BENDRA DEKLARACIJA DĖL DANIJOS
   Šalys atkreipia dėmesį, kad šis susitarimas netaikomas nei Danijos Karalystės teritorijoje, nei Danijos Karalystės piliečiams. Tokiomis aplinkybėmis Pakistanui ir Danijai derėtų sudaryti readmisijos susitarimą, kurio sąlygos būtų tokios pat kaip šio susitarimo.
   BENDRA DEKLARACIJA DĖL ISLANDIJOS IR NORVEGIJOS
   Šalys atkreipia dėmesį į glaudžius Europos bendrijos ir Islandijos bei Norvegijos santykius, pirmiausia pagal 1999 m. gegužės 18 d. Susitarimą dėl šių šalių asociacijos įgyvendinant, taikant ir plėtojant Šengeno acquis. Tokiomis aplinkybėmis Pakistanui ir Islandijai bei Norvegijai derėtų sudaryti readmisijos susitarimą, kurio sąlygos būtų tokios pat kaip šio susitarimo.
   BENDRA DEKLARACIJA DĖL IŠSAMAUS DIALOGO MIGRACIJOS VALDYMO KLAUSIMU
   Šalys įsipareigoja Jungtinės komisijos, kuri turi būti įsteigta pagal EB ir Pakistano trečiosios kartos bendradarbiavimo susitarimą, posėdžiuose pradėti išsamų dialogą migracijos valdymo klausimais. Į dialogą taip pat bus įtrauktas vizų politikos klausimas, siekiant palengvinti žmonių mainus.


title: 2013/332/ES: 2013 m. birželio 10 d. Tarybos sprendimas dėl Protokolo dėl 1991 m. Alpių konvencijos įgyvendinimo transporto srityje (Transporto protokolas) sudarymo Europos Sąjungos vardu

text:
28.6.2013

               LT

               Europos Sąjungos oficialusis leidinys

               L 177/13

         TARYBOS SPRENDIMAS
   2013 m. birželio 10 d.
   dėl Protokolo dėl 1991 m. Alpių konvencijos įgyvendinimo transporto srityje (Transporto protokolas) sudarymo Europos Sąjungos vardu
   (2013/332/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 91 straipsnį kartu su 218 straipsnio 6 dalies a punkto v papunkčiu ir 218 straipsnio 8 dalies pirma pastraipa,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą (1),
   kadangi:

               (1)

               Konvencija dėl Alpių apsaugos (Alpių konvencija) Europos bendrijos vardu Tarybos buvo sudaryta Sprendimu 96/191/EB (2);

               (2)

               Taryba nusprendė Bendrijos vardu pasirašyti Protokolą dėl 1991 m. Alpių konvencijos įgyvendinimo transporto srityje (Transporto protokolas) priimdama Sprendimą 2007/799/EB (3);

               (3)

               Transporto protokolas – svarbus žingsnis įgyvendinant Alpių konvenciją, o Sąjunga yra įsipareigojusi siekti tos konvencijos tikslų;

               (4)

               Alpių ekonominės, socialinės ir ekologinės tarpvalstybinės problemos išlieka pagrindinis uždavinys, kurį reikia spręsti šiame itin pažeidžiamame regione.

               (5)

               remiantis Alpių konvencijos 2 straipsniu ir siekiant užtikrinti tvarų mobilumą bei aplinkos apsaugą Alpių regione, Transporto protokole numatyta visų rūšių transportui taikoma sistema, pagrįsta atsargumo principu, prevenciniu principu ir principu „teršėjas moka“;

               (6)

               Transporto protokolo nuostatos atitinka Sąjungos bendrąją transporto politiką ir jomis visiškai palaikoma 2008 m. Komisijos priimta „Ekologiško transporto“ koncepcija;

               (7)

               ratifikavus Transporto protokolą sustiprėtų tarpvalstybinis bendradarbiavimas su tomis valstybėmis, kurios nėra Sąjungos narėmis, t.y. Lichtenšteinu, Monaku ir Šveicarija; tai padėtų užtikrinti, kad Sąjungos tikslų siektų ir partneriai regionuose, ir kad šios iniciatyvos būtų taikomos visam Alpių regionui;

               (8)

               todėl Transporto protokolas turėtų būti patvirtintas,

         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas Protokolas dėl 1991 m. Alpių konvencijos įgyvendinimo transporto srityje (Transporto protokolas). (4)

   2 straipsnis
   Tarybos pirmininkas įgaliojamas skirti asmenį (-is), kuriam (-iems) suteikiama teisė Sąjungos vardu pagal Transporto protokolo 24 straipsnį Austrijos Respublikai deponuoti patvirtinimo dokumentą ir pateikti šį pareiškimą:

      „2009 m. gruodžio 1 d. įsigaliojus Lisabonos sutarčiai, Europos Sąjunga pakeitė Europos bendriją ir ją perėmė ir nuo tos datos naudojasi visomis Europos bendrijos teisėmis ir perima visas jos pareigas. Todėl nuorodos į „Europos bendriją“ arba „Bendriją“ Protokolo tekste atitinkamai skaitomos kaip nuorodos į „Europos Sąjungą“ arba „Sąjungą“.“.

   3 straipsnis
   Šis sprendimas įsigalioja dvidešimtąją dieną po jo paskelbimo Europos Sąjungos oficialiajame leidinyje.

      Priimta Liuksemburge 2013 m. birželio 10 d.

            Tarybos vardu

            Pirmininkas

         L. VARADKAR

      (1)  OL C 184 E, 2010 7 8, p. 183 ir OL C 81 E, 2011 3 15, p. 1.

      (2)  OL L 61, 1996 3 12, p. 31.

      (3)  OL L 323, 2007 12 8, p. 13.

      (4)  Protokolas buvo paskelbtas OL L 323, 2007 12 8, p. 15 kartu su sprendimu dėl pasirašymo.


title: 2007/41/EB: 2007 m. sausio 22 d. Tarybos sprendimas dėl Regionų komiteto trijų narių ir dviejų pakaitinių narių, atstovaujančių Švedijai, skyrimo

text:
25.1.2007

               LT

               Europos Sąjungos oficialusis leidinys

               L 18/10

      TARYBOS SPRENDIMAS

   2007 m. sausio 22 d.
   dėl Regionų komiteto trijų narių ir dviejų pakaitinių narių, atstovaujančių Švedijai, skyrimo
   (2007/41/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 263 straipsnį,
   atsižvelgdama į Švedijos Vyriausybės pasiūlymą,
   kadangi:

               (1)

               2006 m. sausio 24 d. Taryba priėmė Sprendimą 2006/116/EB dėl Regionų komiteto narių ir pakaitinių narių skyrimo laikotarpiui nuo 2006 m. sausio 26 d. iki 2010 m. sausio 25 d. (1).

               (2)

               Trys Regionų komiteto narių vietos tapo laisvos mirus Anders GUSTÂV ir pasibaigus Catarina TARRAS-WAHLBERG bei Aldo ISKRA įgaliojimams. Dvi pakaitinių narių vietos tapo laisvos pasibaigus Catarina SEGERSTEN-LARSSON ir Christina TALLBERG įgaliojimams,

         NUSPRENDĖ:
   1 straipsnis
   Likusiam dabartinės kadencijos laikui iki 2010 m. sausio 25 d. šie asmenys skiriami Regionų komiteto:

               a)

               nariais

                           —

                           Chris HEISTER, ledamot i landstingsfullmäktige i Stockholms läns landsting, vietoje Anders GUSTÂV,

                           —

                           Lisbeth RYDEFJÄRD, ledamot i landstingsstyrelsen, Jönköpings läns landsting, vietoje Aldo ISKRA,

                           —

                           Catarina TARRAS-WAHLBERG, ledamot i kommunfullmäktige, Stockholms kommun (pasikeitus įgaliojimams);

               b)

               pakaitiniais nariais

                           —

                           Catarina SEGERSTEN-LARSSON, ledamot i landstingsfullmäktige, Värmlands läns landsting (pasikeitus įgaliojimams),

                           —

                           Christina TALLBERG, ledamot i kommunfullmäktige, Tyresö kommun (pasikeitus įgaliojimams).

         2 straipsnis
   Šis sprendimas įsigalioja jo priėmimo dieną.

      Priimta Briuselyje, 2007 m. sausio 22 d.

            Tarybos vardu

            Pirmininkas

         F.-W. STEINMEIER

      (1)  OL L 56, 2006 2 25, p. 75.


title: 2010 m. sausio 28 d. ELPA valstybių nuolatinio komiteto sprendimas Nr. 1/2010/SC, kuriuo įsteigiamas 2009–2014 m. EEE finansinio mechanizmo laikinasis komitetas

text:
4.3.2010

               LT

               Europos Sąjungos oficialusis leidinys

               L 53/19

         ELPA VALSTYBIŲ NUOLATINIO KOMITETO SPRENDIMAS
   Nr. 1/2010/SC
   2010 m. sausio 28 d.
   kuriuo įsteigiamas 2009–2014 m. EEE finansinio mechanizmo laikinasis komitetas
   ELPA VALSTYBIŲ NUOLATINIS KOMITETAS,
   atsižvelgdamas į Europos ekonominės erdvės susitarimą (toliau – EEE susitarimas) su pakeitimais, padarytais Europos ekonominės erdvės susitarimą patikslinančiu protokolu,
   atsižvelgdamas į susitarimą, kuris bus sudarytas ir kuriuo bus nustatytas naujas EEE finansinis mechanizmas 2009–2014 m. laikotarpiui,
   atsižvelgdamas į Norvegijos Karalystės ir Europos bendrijos susitarimą dėl Norvegijos finansinio mechanizmo nustatymo 2009–2014 m. laikotarpiui,
   NUSPRENDĖ:
   1 straipsnis
   1.   Įsteigiamas 2009–2014 m. EEE finansinio mechanizmo laikinasis komitetas (toliau – Laikinasis komitetas), kuris turėtų pradėti veikti kuo greičiau.
   2.   Laikinasis komitetas padeda ELPA valstybėms rengiantis 2009–2014 m. EEE finansinio mechanizmo įgyvendinimui.
   3.   Komitetas atsiskaito Nuolatiniam komitetui.
   4.   Laikinajam komitetui gali padėti EEE ELPA valstybių misijos prie ES.
   5.   Teisės akto, kuriuo nustatomas 2009–2014 m. EEE finansinis mechanizmas, įsigaliojimo dieną arba jo laikino taikymo dieną Laikinąjį komitetą pakečia 2009–2014 m. EEE finansinio mechanizmo komitetas.
   6.   Laikinasis komitetas svarsto ir vertina galimą EEE finansinio mechanizmo ir Norvegijos finansinio mechanizmo derinimą.
   7.   Laikinasis komitetas susitaria dėl pirmininko, kurį tvirtina Nuolatinis komitetas.
   2 straipsnis
   Šis sprendimas įsigalioja nedelsiant.
   3 straipsnis
   Šis sprendimas skelbiamas Europos Sąjungos oficialiojo leidinio EEE skyriuje ir EEE priede.

      Priimta Briuselyje 2010 m. sausio 28 d.

            Nuolatinio komiteto vardu

            Pirmininkas

         Jo Šviesybė LICHTENŠTEINO princas Nikolaus

            Generalinis sekretorius

         Kåre BRYN


title: 2017 m. kovo 21 d. Tarybos sprendimas (ES) 2017/546, kuriuo skiriami Regionų komiteto Vokietijos Federacinės Respublikos pasiūlytas narys ir Vokietijos Federacinės Respublikos pasiūlytas pakaitinis narys

text:
23.3.2017

               LT

               Europos Sąjungos oficialusis leidinys

               L 78/63

         TARYBOS SPRENDIMAS (ES) 2017/546
   2017 m. kovo 21 d.
   kuriuo skiriami Regionų komiteto Vokietijos Federacinės Respublikos pasiūlytas narys ir Vokietijos Federacinės Respublikos pasiūlytas pakaitinis narys
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Vokietijos vyriausybės pasiūlymą,
   kadangi:

               (1)

               2015 m. sausio 26 d., 2015 m. vasario 5 d. ir 2015 m. birželio 23 d. Taryba priėmė sprendimus (ES) 2015/116 (1), (ES) 2015/190 (2) ir (ES) 2015/994 (3), kuriais skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d.;

               (2)

               pasibaigus Helmuth MARKOV kadencijai tapo laisva Regionų komiteto nario vieta;

               (3)

               Anne QUART paskyrus Regionų komiteto nare tapo laisva pakaitinio nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam dabartinės kadencijos laikui iki 2020 m. sausio 25 d. į Regionų komitetą skiriami:

               a)

               nare:

                           —

                           Anne QUART, Staatssekretärin für Europa und Verbraucherschutz, Ministerium der Justiz und für Europa und Verbraucherschutz des Landes Brandenburg,

                     ir

               b)

               pakaitiniu nariu:

                           —

                           Stefan LUDWIG, Mitglied der Landesregierung Brandenburg, Minister der Justiz und für Europa und Verbraucherschutz des Landes Brandenburg.

         2 straipsnis
   Šis sprendimas įsigalioja jo priėmimo dieną.

      Priimta Briuselyje 2017 m. kovo 21 d.

            Tarybos vardu

            Pirmininkas

         E. SCICLUNA

      (1)  2015 m. sausio 26 d. Tarybos sprendimas (ES) 2015/116, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 20, 2015 1 27, p. 42).

      (2)  2015 m. vasario 5 d. Tarybos sprendimas (ES) 2015/190, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 31, 2015 2 7, p. 25).

      (3)  2015 m. birželio 23 d. Tarybos sprendimas (ES) 2015/994, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 159, 2015 6 25, p. 70).


title: 2006/814/EB: 2006 m. balandžio 27 d. Europos Parlamento sprendimas dėl Europos Sąjungos 2004 finansinių metų bendrojo biudžeto įvykdymo patvirtinimo, VI skirsnis – Europos ekonomikos ir socialinių reikalų komitetas

text:
6.12.2006

               LT

               Europos Sąjungos oficialusis leidinys

               L 340/40

         EUROPOS PARLAMENTO SPRENDIMAS
   2006 m. balandžio 27 d.
   dėl Europos Sąjungos 2004 finansinių metų bendrojo biudžeto įvykdymo patvirtinimo, VI skirsnis – Europos ekonomikos ir socialinių reikalų komitetas
   (2006/814/EB)
   EUROPOS PARLAMENTAS,

               —

               atsižvelgdamas į Europos Sąjungos 2004 finansinių metų bendrąjį biudžetą (1),

               —

               atsižvelgdamas į 2004 finansinių metų Europos Bendrijų galutines metines ataskaitas, III tomas (N6-0027/2005 – C6-0362/2005),

               —

               atsižvelgdamas į Audito Rūmų metų pranešimą dėl 2004 finansinių metų kartu su audituotų institucijų atsakymais (2),

               —

               atsižvelgdamas į Audito Rūmų pagal EB sutarties 248 straipsnį pateiktą sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (3),

               —

               atsižvelgdamas į 2006 m. kovo 14 d. Tarybos rekomendaciją (5971/2006 – C6-0092/2006),

               —

               atsižvelgdamas į EB sutarties 272 straipsnio 10 dalį ir 275 bei 276 straipsnius,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (4), ypač į jo 50, 86, 145, 146 ir 147 straipsnius,

               —

               atsižvelgdamas į 1977 m. gruodžio 21 d. Finansinį reglamentą, taikytiną Europos Bendrijų bendrajam biudžetui (5),

               —

               atsižvelgdamas į Darbo tvarkos taisyklių 71 straipsnį ir V priedą,

               —

               atsižvelgdamas į Biudžeto kontrolės komiteto pranešimą (A6-0114/2006),

               1.

               suteikia patvirtinimą Europos ekonomikos ir socialinių reikalų komiteto generaliniam sekretoriui, kad 2004 finansinių metų biudžetas įvykdytas;

               2.

               išdėsto savo pastabas pridedamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Tarybai, Komisijai, Teisingumo Teismui, Audito Rūmams, Europos ekonomikos ir socialinių reikalų komitetui, Regionų komitetui, Europos ombudsmenui ir Europos duomenų apsaugos priežiūros pareigūnui, bei pasirūpinti, kad jie būtų paskelbti Europos Sąjungos oficialiajame leidinyje (L serijoje).

         Josep BORRELL FONTELLES

            Pirmininkas

         Julian PRIESTLEY

            Generalinis sekretorius

      (1)  OL L 53, 2004 2 23.

      (2)  OL C 301, 2005 11 30, p. 1.

      (3)  OL C 301, 2005 11 30, p. 9.

      (4)  OL L 248, 2002 9 16, p. 1.

      (5)  OL L 356, 1977 12 31, p. 1.
    ---documentbreak---

               6.12.2006

               LT

               Europos Sąjungos oficialusis leidinys

               L 340/41

         EUROPOS PARLAMENTO REZOLIUCIJA
   su pastabomis, sudarančiomis neatskiriamą sprendimo dėl Europos Sąjungos 2004 finansinių metų bendrojo biudžeto įvykdymo patvirtinimo dalį, VI skirsnis – Europos ekonomikos ir socialinių reikalų komitetas
   EUROPOS PARLAMENTAS,

               —

               atsižvelgdamas į Europos Sąjungos 2004 finansinių metų bendrąjį biudžetą (1),

               —

               atsižvelgdamas į 2004 finansinių metų Europos Bendrijų galutines metines ataskaitas, III tomas (N6-0027/2005 – C6-0362/2005),

               —

               atsižvelgdamas į Audito Rūmų metų pranešimą dėl 2004 finansinių metų kartu su audituotų institucijų atsakymais (2),

               —

               atsižvelgdamas į Audito Rūmų pagal EB sutarties 248 straipsnį pateiktą sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (3),

               —

               atsižvelgdamas į 2006 m. kovo 14 d. Tarybos rekomendaciją (5971/2006 – C6-0092/2006),

               —

               atsižvelgdamas į EB sutarties 272 straipsnio 10 dalį, 275 bei 276 straipsnius,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (4), ypač į jo 50, 86, 145, 146 ir 147 straipsnius,

               —

               atsižvelgdamas į 1977 m. gruodžio 21 d. Finansinį reglamentą, taikytiną Europos Bendrijų bendrajam biudžetui (5),

               —

               atsižvelgdamas į Darbo tvarkos taisyklių 71 straipsnį ir V priedą,

               —

               atsižvelgdamas į Biudžeto kontrolės komiteto pranešimą (A6-0114/2006),

               1.

               atkreipia dėmesį į tai, kad 2004 m. Europos ekonomikos ir socialinių reikalų komitetas (EESK) valdė 103 000 000 EUR dydžio biudžetą ir panaudojo – 88,56 proc. (2003 m. – 98,12 proc.);

               2.

               pabrėžia, kaip nurodyta Audito Rūmų metų pranešimo 9.23 punkte, kad vidinės kontrolės standartai buvo patvirtinti 2004 m., tačiau buvo imtasi ne visų priemonių, kurios būtinos visiškai juos atitikti;

               3.

               atkreipia dėmesį į tai, kad, remiantis Audito Rūmų metinio pranešimo 9.23 punktu, dėl dalies personalo uždarbio pervedimo taikant koregavimo koeficientą daugeliu atveju buvo atlikti pervedimai, kurie tam tikrų tarnautojų prašymuose nebuvo pakankamai argumentuoti reikalingais dokumentais; pabrėžia, kad remiantis EESK pateikta informacija 2005 m. buvo imtasi korekcinių priemonių;

               4.

               primena apie 2004 m. EESK duotą patikinimą (6), kad nebuvo jokių tolimesnių tvarkos pažeidimų, susijusių su jo narių kelionių išlaidų apmokėjimu; nurodo, kad nepaisant to, Audito Rūmai savo metų pranešime dėl 2003 finansinių metų, kuris buvo paskelbtas 2004 m. lapkritį, mini 3 atvejus, kai išmoka už kelionės išlaidas išmokėta EESK nariams buvo du kartus didesnė nei Komiteto taisyklėse nustatyta suma; atkreipia dėmesį į tai, kad Belgijos prokuratūra pradėjo oficialų tyrimą, kuris remiasi akivaizdžiomis OLAF išvadomis, kad EESK narys per šešerių metų laikotarpį pateikė neteisėtų pretenzijų sumai, kuri siekia iki 45 000 EUR; yra informuotas apie tai, kad EESK nubalsavo panaikinti susijusio nario neliečiamybę, o kompetentingo Belgijos teismo sprendimo laukiama iki 2006 m. pabaigos;

               5.

               atkreipia dėmesį į tai, kad EESK pakeitė savo vidines taisykles ir už biudžeto klausimus bei ryšius su Parlamentu atsakingu paskyrė Pirmininko pavaduotoją;

               6.

               džiaugiasi tuo, kad EESK pateikė metinį veiklos pranešimą kartu su vidinio auditoriaus pranešimu ir įgaliotojo leidimą suteikiančio pareigūno garantiniu patvirtinimu;

               7.

               atkreipia dėmesį į EESK Generalinio sekretoriaus sąlygas dėl darbo užmokesčio apskaičiavimo užtikrinimo 2004 finansiniais metais naudojant naują algalapio (NAP) programinę įrangą, kas taip pat aprašoma Audito Rūmų pranešimo 9.5 punkte;

               8.

               atkreipia dėmesį į šias išvadas, kylančias iš kasmetinio veiklos pranešimo:

                           —

                           po 2004 m. gegužės 1 d. įvykusios plėtros narių skaičius padidėjo nuo 222 iki 317 (42,79 proc. padidėjimas);

                           —

                           nuo 2004 m. sausio 1 d. buvo uždaryta ir pakeista ataskaitinių sumų tvarkymo tarnyba, mokėjimus tvarkant tiesiogiai Si2 kompiuterine programa;

                           —

                           palyginus su 2003 m. prašymų atlikti vertimus padidėjo 33,5 proc.;

                           —

                           posėdžių skaičius padidėjo 35 proc.;

                           —

                           iškilo sunkumų su NAP programa bei sunkumų įdarbinant 2004 m. reikalingą personalo kiekį;

               9.

               atkreipia dėmesį į tai, kad be šios tarnybos persikėlimo į neseniai užbaigtą Belliard pastatą EESK (kartu su Regionų komitetu) numatęs dar keturis pastatus (Belliard 68, Belliard 96, Treves ir Remorqueur) ir reikalaus daugiau patalpų biurams, kurie reikalingi atsižvelgiant į būsimą plėtrą;

               10.

               laukia Audito Rūmų patikrinimo dėl pirkimų ir remonto veiklos, susijusios su visais Regionų komiteto ir EESK užimamais pastatais, įskaitant Belliard I ir Belliard II pastatus; mano, kad būtina atlikti ir pastato Montoyer remonto darbų auditą; atkreipia dėmesį į tai, kad nedidelės institucijos, nuomodamos pastatus, patirtų kur kas mažesnę riziką, ir mano, kad šią galimybę reikia apsvarstyti kaip puikią būsimų statybų projektų alternatyvą; pritaria nuostatai, kad jautrių klausimų politikos vykdymo rezultatas buvo tai, kad Infrastruktūros padalinio vadovas išėjo iš pareigų ir šiuo metu vyksta naujas konkursas į šias pareigas;

               11.

               džiaugiasi tuo, kad EESK metiniame veiklos pranešime pateikiami ex-post kontrolės rezultatai vadovaujantis 2002 m. gruodžio 23 d. Komisijos reglamento (EB, Euratomas) Nr. 2342/2002, nustatančio išsamias Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento įgyvendinimo taisykles (7), 52 straipsniu, kuriame nurodoma:
               „ex post patikrinimo rezultatas kartu su kitais klausimais pateikiamas metiniame veiklos pranešime, kurį savo institucijai pateikia įgaliotasis pareigūnas“.

               12.

               mano, kad šiuo atžvilgiu EESK pavyzdžiu galėtų pasinaudoti kitos institucijos.

      (1)  OL L 53, 2004 2 23.

      (2)  OL C 301, 2005 11 30, p. 1.

      (3)  OL C 301, 2005 11 30, p. 9.

      (4)  OL L 248, 2002 9 16, p. 1.

      (5)  OL L 356, 1977 12 31, p. 1.

      (6)  Žr. Europos Parlamento rezoliucijos su pastabomis, sudarančiomis neatskiriamą sprendimo dėl Europos Sąjungos 2002 finansinių metų bendrojo biudžeto įvykdymo patvirtinimo dalį, VI skirsnis – Europos ekonomikos ir socialinių reikalų komitetas, 3 pastraipą (OL C 104, 2004 4 30, p. 698).

      (7)  OL L 357, 2002 12 31, p. 1. Reglamentas su pakeitimais, padarytais Reglamentu (EB, Euratomas) Nr. 1261/2005 (OL L 201, 2005 8 2, p. 3).


title: 2006 m. lapkričio 29 d. ELPA priežiūros institucijos sprendimas Nr. 365/06/COL, šešiasdešimtąjį kartą iš dalies keičiantis Procedūrines ir esmines taisykles valstybės pagalbos srityje

text:
28.6.2007

               LT

               Europos Sąjungos oficialusis leidinys

               L 166/28

         ELPA PRIEŽIŪROS INSTITUCIJOS SPRENDIMAS

   Nr. 365/06/COL
   2006 m. lapkričio 29 d.
   šešiasdešimtąjį kartą iš dalies keičiantis Procedūrines ir esmines taisykles valstybės pagalbos srityje
   ELPA PRIEŽIŪROS INSTITUCIJA,
   ATSIŽVELGDAMA į Europos ekonominės erdvės susitarimą (1), ypač į jo 61–63 straipsnius ir 26 protokolą,
   ATSIŽVELGDAMA Į ELPA valstybių susitarimą dėl Priežiūros institucijos ir Teisingumo Teismo įsteigimo (2), ypač į jo 24 straipsnį, 5 straipsnio 2 dalies b punktą ir 3 protokolo I dalies 1 straipsnį,
   KADANGI pagal Institucijos ir Teismo susitarimo 24 straipsnį ELPA priežiūros institucija įgyvendina EEE susitarimo nuostatas dėl valstybės pagalbos,
   KADANGI pagal Institucijos ir Teismo susitarimo 5 straipsnio 2 dalies b punktą ELPA priežiūros institucija teikia pranešimus arba gaires dėl EEE susitarime nagrinėjamų klausimų, jeigu taip aiškiai numatyta tame Susitarime arba Institucijos ir Teismo susitarime arba jeigu ELPA priežiūros institucija mano, kad tai būtina,
   PRISIMINDAMA Procedūrines ir esmines taisykles valstybės pagalbos srityje (3) kurias ELPA priežiūros institucija priėmė 1994 m. sausio 19 d. (4),
   KADANGI 2006 m. spalio 24 d. Europos Bendrijų Komisija nusprendė pratęsti Valstybės pagalbos laivų statybai sistemą iki 2008 m. gruodžio 31 d. (5),
   KADANGI šis komunikatas taip pat svarbus Europos ekonominei erdvei,
   KADANGI reikia užtikrinti vienodą EEE valstybės pagalbos taisyklių taikymą visoje Europos ekonominėje erdvėje,
   KADANGI pagal EEE susitarimo XV priedo pabaigoje esančio skyriaus „BENDROSIOS NUOSTATOS“ II punktą, ELPA priežiūros institucija, pasikonsultavusi su Komisija, turi priimti aktus, atitinkančius Europos Komisijos priimtus aktus,
   PASIKONSULTAVUSI su Europos Komisija,
   PRISIMINDAMA kad šiuo klausimu ELPA priežiūros institucija konsultavosi su ELPA valstybėmis 2006 m. spalio 27 d. rašte,
   PRIĖMĖ ŠĮ SPRENDIMĄ:

               1)

               Valstybės pagalbos gairių 24B skyriaus „Valstybės pagalba laivų statybai“ galiojimas pratęsiamas iki 2008 m. gruodžio 31 d. Ankstesnė Valstybės pagalbos gairių 24B skyriaus 24B.7 skirsnio 31 dalis keičiama nauja 31 dalimi, kuri išdėstoma taip:
               „Ši sistema bus taikoma nuo 2004 m. sausio 1 d. ir ne ilgiau kaip iki 2008 m. gruodžio 31 d. Šiuo laikotarpiu ją gali peržiūrėti Institucija.“.

               2.)

               Valstybės pagalbos gairių 24B skyriaus 1 išnaša išdėstoma taip:
               „Šis skyrius atitinka Bendrijos Valstybės pagalbos laivų statybai sistemą (OL C 317, 2003 12 30, p. 11), Komisijos iš dalies pakeistą 2006 m. spalio 24 d. (OL C 260, 2006 10 28, p. 7).“.

               3)

               Kadangi 2002 m. birželio 27 d. Tarybos reglamentas (EB) Nr. 1177/2002 dėl laikinojo laivų statybos apsaugos mechanizmo (6) baigė galioti 2005 m. kovo 31 d., nuorodos Valstybės pagalbos gairių 24B skyriuje į tą reglamentą nebėra reikalingos. Taigi Institucija nebetaikys 24B skyriaus 9 punkto ir 12 punkto e papunkčio nuo 2007 m. sausio 1 d.

               4)

               ELPA valstybės informuojamos raštu, pridedant šio sprendimo kopiją.

               5)

               Europos Komisija informuojama, laikantis EEE susitarimo 27 protokolo d punkto, atsiunčiant šio sprendimo kopiją.

               6)

               Sprendimas skelbiamas Europos Sąjungos oficialiojo leidinio EEE skyriuje ir EEE priede.

      Priimta Briuselyje, 2006 m. lapkričio 29 d.

            ELPA priežiūros institucijos vardu

            Pirmininkas

         Bjørn T. GRYDELAND

            Kolegijos narys

         Kristján A. STEFÁNSSON

      (1)  Toliau – EEE susitarimas.

      (2)  Toliau – Institucijos ir Teismo susitarimas.

      (3)  Toliau – Valstybės pagalbos gairės.

      (4)  Iš pradžių paskelbtos OL L 231, 1994 9 3, ir tą pačią dieną EEE priede Nr. 32, paskutinį kartą iš dalies pakeistos 2006 m. spalio 5 d. sprendimu.

      (5)  Komisijos komunikatas dėl Valstybės pagalbos laivų statybai sistemos pratęsimo (OL C 260, 2006 10 28, p. 7).

      (6)  OL L 172, 2002 7 2, p. 1. Reglamentas iš dalies pakeistas Reglamentu (EB) Nr. 502/2004 (OL L 81, 2004 3 19, p. 6), įtrauktas į EEE susitarimą EEE jungtinio komiteto sprendimais Nr. 170/2002 ir Nr. 80/2004.


title: 2012/610/ES: 2012 m. gegužės 10 d. Europos Parlamento sprendimas dėl Kuro elementų ir vandenilio bendrosios įmonės 2010 finansinių metų biudžeto įvykdymo patvirtinimo

text:
17.10.2012

               LT

               Europos Sąjungos oficialusis leidinys

               L 286/328

         EUROPOS PARLAMENTO SPRENDIMAS
   2012 m. gegužės 10 d.
   dėl Kuro elementų ir vandenilio bendrosios įmonės 2010 finansinių metų biudžeto įvykdymo patvirtinimo
   (2012/610/ES)
   EUROPOS PARLAMENTAS,

               —

               atsižvelgdamas į Kuro elementų ir vandenilio bendrosios įmonės 2010 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Kuro elementų ir vandenilio bendrosios įmonės 2010 finansinių metų galutinių metinių ataskaitų kartu su bendrosios įmonės atsakymais (1),

               —

               atsižvelgdamas į Tarybos 2012 m. vasario 21 d. rekomendaciją (06086/2012 – C7-0050/2012),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2008 m. gegužės 30 d. Tarybos reglamentą (EB) Nr. 521/2008, įsteigiantį Kuro elementų ir vandenilio bendrąją įmonę (3),

               —

               atsižvelgdamas į 2011 m. lapkričio 14 d. Tarybos reglamentą (ES) Nr. 1183/2011, kuriuo iš dalies keičiamas Reglamentas (EB) Nr. 521/2008, įsteigiantis Kuro elementų ir vandenilio bendrąją įmonę (4),

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir į VI priedą,

               —

               atsižvelgdamas į Biudžeto kontrolės komiteto pranešimą (A7-0110/2012),

               1.

               patvirtina Kuro elementų ir vandenilio bendrosios įmonės direktoriui, kad bendrosios įmonės 2010 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Kuro elementų ir vandenilio bendrosios įmonės direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 368, 2011 12 16, p. 40.

      (2)  OL L 248, 2002 9 16, p. 1.

      (3)  OL L 153, 2008 6 12, p. 1.

      (4)  OL L 302, 2011 11 19, p. 3.

      (5)  OL L 357, 2002 12 31, p. 72.
    ---documentbreak---

               17.10.2012

               LT

               Europos Sąjungos oficialusis leidinys

               L 286/329

         EUROPOS PARLAMENTO REZOLIUCIJA
   2012 m. gegužės 10 d.
   su pastabomis, sudarančiomis neatskiriamą sprendimo dėl Kuro elementų ir vandenilio bendrosios įmonės 2010 finansinių metų biudžeto įvykdymo patvirtinimo dalį
   EUROPOS PARLAMENTAS,

               —

               atsižvelgdamas į Kuro elementų ir vandenilio bendrosios įmonės 2010 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl KEV bendrosios įmonės 2010 finansinių metų galutinių metinių ataskaitų kartu su bendrosios įmonės atsakymais (1),

               —

               atsižvelgdamas į Tarybos 2012 m. vasario 21 d. rekomendaciją (06086/2012 – C7-0050/2012),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2008 m. gegužės 30 d. Tarybos reglamentą (EB) Nr. 521/2008, įsteigiantį Kuro elementų ir vandenilio bendrąją įmonę (3),

               —

               atsižvelgdamas į 2011 m. lapkričio 14 d. Tarybos reglamentą (ES) Nr. 1183/2011, kuriuo iš dalies keičiamas Reglamentas (EB) Nr. 521/2008, įsteigiantis Kuro elementų ir vandenilio bendrąją įmonę (4),

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir į VI priedą,

               —

               atsižvelgdamas į Biudžeto kontrolės komiteto pranešimą (A7-0110/2012),

               A.

               kadangi 2008 m. gegužės mėn. laikotarpiui iki 2017 m. gruodžio 31 d. buvo įsteigta KEV bendroji įmonė („bendroji įmonė“) siekiant daugiausia dėmesio skirti tam, kad būtų kuriamos rinkos priemonės, ir tokiu būdu sudaryti sąlygas papildomoms pramonės pastangoms sparčiai diegti kuro elementų ir vandenilio technologijas;

               B.

               kadangi bendroji įmonė finansiškai savarankiška tapo tik 2010 m. lapkričio mėn.;

               C.

               kadangi Audito Rūmai pranešė, kad jiems pateiktas pagrįstas patikinimas, jog bendrosios įmonės 2010 finansinių metų metinės ataskaitos yra patikimos ir pagal jas vykdytos finansinės operacijos yra teisėtos ir tvarkingos;

               D.

               kadangi bendrosios įmonės steigėjai yra Sąjunga, kuriai atstovauja Komisija, ir Europos kuro elementų ir vandenilio bendros technologijų iniciatyvos pramonės grupė (pramonės grupė);

               E.

               kadangi Sąjungos įnašas į bendrąją įmonę visam laikotarpiui yra ne didesnis kaip 470 000 000 EUR, kurie bus išmokėti iš Septintosios bendrosios mokslinių tyrimų programos biudžeto;

               F.

               kadangi 2010 finansiniais metais bendrosios įmonės biudžetas sudarė 97 400 000 EUR;

      Biudžeto ir finansų valdymas

               1.

               atsižvelgdamas į bendrosios įmonės 2010 finansinių metų galutines metines ataskaitas pažymi, kad 2010 m. sausio 1 d.–2010 m. lapkričio 14 d. bendrosios įmonės biudžetą valdė Mokslinių tyrimų ir inovacijų GD; pažymi, kad 2010 m. lapkričio 15 d. bendroji įmonė tapo savarankiška;

               2.

               atsižvelgdamas į galutines metines ataskaitas patvirtina, kad 2010 m. bendroji įmonė atliko du biudžeto pakeitimus; visų pirma pripažįsta, kad:

                           —

                           pirmuoju biudžeto pakeitimu buvo siekiama pertvarkyti išlaidų eilutes, kad jos atitiktų bendrosios įmonės poreikius, ir perskirstyti pajamas, atsižvelgiant į 2010 m. įgytą vėlyvą bendrosios įmonės savarankiškumą,

                           —

                           antruoju biudžeto pakeitimu Komisijos prašymu buvo sujungtos dvi pajamų eilutės;

               3.

               atsižvelgdamas į galutines metines ataskaitas patvirtina, kad 2010 m. vykdomasis direktorius leido atlikti tris biudžeto perkėlimus, kurie iš viso sudarė 0,11 % 2010 m. numatytų mokėjimų asignavimų;

               4.

               atsižvelgdamas į galutines metines ataskaitas pažymi, kad vykdant bendrosios įmonės 2010 m. biudžetą buvo panaudota 99,01 % įsipareigojimų asignavimų ir 88,7 % mokėjimų asignavimų; visų pirma pažymi:

                           —

                           žemą darbuotojams skirtų asignavimų, tiek įsipareigojimų, tiek mokėjimų asignavimų, panaudojimo lygį, t. y. atitinkamai 19,14 ir 13,63 %, kuris daugiausia atsirado dėl vėlavimo įdarbinant personalą,

                           —

                           žemą infrastruktūrai skirtų asignavimų panaudojimo lygį, t. y. 15,39 %, kuris susijęs su vėlai įgytu bendrosios įmonės savarankiškumu;

                     prašo, kad bendroji įmonė biudžeto įvykdymą tvirtinančiai institucijai paaiškintų, kodėl buvo vėluojama įdarbinant personalą; be to, primygtinai ragina bendrąją įmonę informuoti biudžeto įvykdymą tvirtinančią instituciją apie priimtas ir įgyvendintas priemones padėčiai taisyti ir užtikrinti geresnį biudžeto (tiek įsipareigojimų, tiek mokėjimų) vykdymą;

               5.

               pažymi, kad visi 2010 m. veiklos mokėjimai naudos gavėjams buvo atliekami per paskutines šešias 2010 m. savaites;

      Vidaus kontrolės sistemos

               6.

               ragina bendrąją įmonę, ypač jos apskaitos pareigūną, įforminti ir patvirtinti pagrindinius veiklos procesus, kaip to reikalaujama pagal finansines taisykles;

               7.

               atkreipia dėmesį į Audito Rūmų išvadą, kad bendrosios įmonės IT valdysena ir praktika atitinka bendrosios įmonės dydį ir užduotis; tačiau pabrėžia, kad atsiliekama strateginio IT planavimo ciklo politikos ir procedūrų įforminimo, duomenų klasifikavimo pagal konfidencialumo ir vientisumo reikalavimus ir veiklos tęstinumo plano bei veiklos atkūrimo po ekstremalių įvykių plano parengimo srityse; ragina bendrąją įmonę ištaisyti šią padėtį ir biudžeto įvykdymą tvirtinančiai institucijai pateikti naujausią informaciją šiais klausimais;

               8.

               pakartoja, kad bendroji įmonė buvo įsteigta 2008 m. gegužės mėn., bet savarankišką veiklą pradėjo 2010 m. lapkričio mėn.; reiškia susirūpinimą dėl to, kad dar nesukurta nepiniginių įnašų vertinimo metodika, kuri atitiktų bendrosios įmonės finansines taisykles ir būtų grindžiama dalyvavimo Septintojoje bendrojoje mokslinių tyrimų programoje taisyklėmis; remdamasis bendrosios įmonės atsakymu Audito Rūmams pažymi, kad antrąjį 2011 m. ketvirtį bendroji įmonė parengė metodiką ir kad 2011 m. lapkričio mėn. ji buvo pateikta tvirtinti valdančiajai tarybai; ragina bendrąją įmonę pateikti biudžeto įvykdymą tvirtinančiai institucijai informaciją apie naujausius įvykius, susijusius su šios metodikos patvirtinimu ir įgyvendinimu;

      Vidaus auditas

               9.

               pažymi, kad iki šiol nepakeistos bendrosios įmonės finansinės taisyklės, kad į jas būtų įtraukta nuostata dėl Komisijos vidaus auditoriaus įgaliojimų, susijusių su visu bendruoju biudžetu;

               10.

               vis dėlto pažymi, kad Komisija ir bendroji įmonė ėmėsi veiksmų, kuriais siekiama užtikrinti, kad būtų apibrėžtas atitinkamas Komisijos vidaus audito tarnybos veiklos vaidmuo ir bendrosios įmonės vidaus audito funkcija;

      Kvietimas teikti paraiškas ir projektų valdymas

               11.

               atsižvelgdamas į bendrosios įmonės metinę veiklos ataskaitą (MVA) pažymi, kad 2009 m. bendroji įmonė užbaigė 2009 m. kvietimo teikti paraiškas atrankos procesą, pasirašydama susitarimą dėl dotacijos su 28 projektais, ir iki 2010 m. pabaigos atliko pirmuosius mokėjimus visiems dalyvaujantiems projektams, išskyrus vieną;

               12.

               atsižvelgdamas į MVA patvirtina, kad 2010 m. kvietimas teikti paraiškas paskelbtas 2010 m. birželio 18 d. ir kad bendrosios įmonės finansinis įnašas šiam kvietimui sudarė 89 100 000 EUR; pažymi, kad iki termino pabaigos buvo pateiktas 71 pasiūlymas, iš kurių 43 atitiko vertinimo kriterijus, o 2011 m. vyko derybos dėl sutarčių;

               13.

               prašo, kad bendroji įmonė biudžeto įvykdymą tvirtinančiai institucijai pateiktų:

                           —

                           naujausią ataskaitą apie dabartinę padėtį, susijusią su projektais pagal 2009 m. kvietimą teikti paraiškas, atsižvelgiant į mokėjimus ir pirminius rezultatus,

                           —

                           naujausią ataskaitą apie dabartinę padėtį, susijusią su projektais pagal 2010 m. kvietimą teikti paraiškas, atsižvelgiant į sutarčių sudarymą ir mokėjimą;

               14.

               pripažįsta, kad 2010 m. kvietimo teikti paraiškas vertinimą atliko 32 nepriklausomi ekspertai ir pirmininkas ir kad du nepriklausomi stebėtojai stebėjo, kad vertinimo procedūra vyktų sąžiningai, nešališkai ir konfidencialiai; ragina bendrąją įmonę informuoti biudžeto įvykdymą tvirtinančią instituciją apie taikomus patikros mechanizmus, kad būtų užtikrintas visiškas ekspertų ir stebėtojų nepriklausomumas ir taip sumažintas interesų konfliktų pavojus vertinant paraiškas;

      Susitarimo su buveinės valstybe stoka

               15.

               dar kartą ragina bendrąją įmonę skubiai su Belgija sudaryti susitarimą dėl priėmimo, kuriame būtų aptartas patalpų suteikimas, privilegijos ir imunitetai bei kita parama, kurią Belgija turėtų teikti bendrajai įmonei, kaip numatyta bendrosios įmonės steigimo Reglamente (EB) Nr. 521/2008;

      Horizontaliojo pobūdžio pastabos dėl bendrųjų įmonių

               16.

               pabrėžia, kad iki šiol Komisija pagal Sutarties dėl Europos Sąjungos veikimo 187 straipsnį įsteigė septynias bendrąsias įmones; pažymi, kad šešios bendrosios įmonės (IMI, ARTEMIS, ENIAC, „Švarus dangus“, FCH ir ITER-F4E) susijusios su Mokslinių tyrimų ir inovacijų generalinio direktorato ir Informacinės visuomenės ir žiniasklaidos generalinio direktorato mokslinių tyrimų sritimis, o vienai bendrajai įmonei patikėta kurti naują oro eismo valdymo sistemą (SESAR) transporto srityje, jos veiklą prižiūri Mobilumo ir transporto GD;

               17.

               pažymi, jog manoma, kad bendrosioms įmonėms visu jų veikimo laikotarpiu iš viso reikės 21 793 000 000 EUR;

               18.

               pažymi, jog manoma, kad bendras Sąjungos įnašas bendrosioms įmonėms visu jų veikimo laikotarpiu sudarys 11 489 000 000 EUR;

               19.

               pažymi, kad per 2010 finansinius metus visas Sąjungos įnašas į bendrųjų įmonių biudžetą buvo 505 000 000 EUR;

               20.

               ragina Komisiją biudžeto įvykdymą tvirtinančiai institucijai kasmet teikti konsoliduotą informaciją apie iš bendrojo Sąjungos biudžeto kiekvienai bendrajai įmonei skiriamą bendrą metinį finansavimą, kad būtų užtikrintas Sąjungos lėšų panaudojimo skaidrumas bei aiškumas ir atkurtas Europos mokesčių mokėtojų pasitikėjimas;

               21.

               pritaria, kad į ARTEMIS iniciatyvos metinės veiklos ataskaitą būtų įtraukta informacija apie jos vykdomų projektų stebėseną ir peržiūrą; mano, kad tokios praktikos turėtų laikytis kitos bendrosios įmonės;

               22.

               primena, kad bendrosios įmonės – tai viešojo ir privačiojo sektoriaus partnerystė, todėl paprastai viešieji ir privatieji interesai yra susipynę; mano, kad, atsižvelgiant į aplinkybes, nereikėtų atmesti interesų konfliktų galimybės, bet reikėtų tokį konfliktą tinkamai spręsti; todėl ragina bendrąsias įmones biudžeto įvykdymą tvirtinančiai institucijai pranešti apie atitinkamose jų struktūrose egzistuojančius tikrinimo mechanizmus, kad būtų galima tinkamai valdyti interesų konfliktus ir užkirsti jiems kelią;

               23.

               pažymi, kad bendrosios įmonės yra gana nedidelės ir geografiškai sutelktos struktūros, išskyrus ITER įgyvendinimo ir branduolių sintezės energetikos vystymo bendrąją įmonę; todėl mano, kad, kai įmanoma, jos turėtų sutelkti savo išteklius;

               24.

               ragina Audito Rūmus biudžeto įvykdymą tvirtinančiai institucijai teikti informaciją apie tai, kokių priemonių imtasi dėl pastabų, kurias kiekvienai bendrajai įmonei jie pateikė atitinkamame savo pranešime dėl 2011 finansinių metų ataskaitos;

               25.

               ragina Audito Rūmus per pagrįstą laikotarpį Parlamentui pateikti specialiąją ataskaitą dėl bendrųjų įmonių įsteigimo pridėtinės vertės veiksmingai vykdant Sąjungos mokslinius tyrimus, technologinę plėtrą ir demonstracines programas; taip pat pažymi, kad į tą ataskaitą turėtų būti įtrauktas bendrųjų įmonių įsteigimo veiksmingumo vertinimas.

      (1)  OL C 368, 2011 12 16, p. 40.

      (2)  OL L 248, 2002 9 16, p. 1.

      (3)  OL L 153, 2008 6 12, p. 1.

      (4)  OL L 302, 2011 11 19, p. 3.

      (5)  OL L 357, 2002 12 31, p. 72.


title: 1999 m. gegužės 17 d. Tarybos sprendimas dėl Susitarimo su Islandijos Respublika ir Norvegijos Karalyste dėl pastarųjų asociacijos įgyvendinant, taikant ir plėtojant Šengeno acquis sudarymo

text:
Svarbus teisinis pranešimas

|

31999D0439

Oficialusis leidinys L 176 , 10/07/1999 p. 0035 - 0035

		Tarybos sprendimas1999 m. gegužės 17 d.dėl Susitarimo su Islandijos Respublika ir Norvegijos Karalyste dėl pastarųjų asociacijos įgyvendinant, taikant ir plėtojant Šengeno acquis sudarymo(1999/439/EB)EUROPOS SĄJUNGOS TARYBA,atsižvelgdama į Protokolo dėl Šengeno acquis integravimo į Europos Sąjungos sistemą, Amsterdamo sutartimi pridėto prie Europos Sąjungos sutarties ir Europos bendrijos steigimo sutarties, 6 straipsnio 1 dalį,PRIĖMĖ ŠĮ SPRENDIMĄ:Vienintelis straipsnisŠiuo sprendimu patvirtinamas Susitarimas su Islandijos Respublika ir Norvegijos Karalyste dėl pastarųjų asociacijos įgyvendinant, taikant ir plėtojant Šengeno acquis, įskaitant prie jo pridedamus priedus, jo baigiamąjį aktą, pareiškimus ir pasikeitimą laiškais,Šio straipsnio pirmoje pastraipoje minėtų aktų tekstas pridedamas prie šio sprendimo.Priimta Briuselyje, 1999 m. gegužės 17 d.Tarybos varduPirmininkasJ. Fischer--------------------------------------------------


title: 1999 m. liepos 23 d. Komisijos sprendimas dėl dviejų Europos atominės energijos bendrijos ir Ukrainos Ministrų kabineto susitarimų dėl bendradarbiavimo branduolinės saugos ir valdomos branduolių sintezės srityje pasirašymo (pranešta dokumentu Nr. C(1999) 2405)

text:
Svarbus teisinis pranešimas

|

32002D0924

Oficialusis leidinys L 322 , 27/11/2002 p. 0032 - 0046

		Komisijos sprendimas1999 m. liepos 23 d.dėl dviejų Europos atominės energijos bendrijos ir Ukrainos Ministrų kabineto susitarimų dėl bendradarbiavimo branduolinės saugos ir valdomos branduolių sintezės srityje pasirašymo(pranešta dokumentu Nr. C(1999) 2405)(2002/924/Euratomas)EUROPOS BENDRIJŲ KOMISIJA,atsižvelgdama į Europos atominės energijos bendrijos steigimo sutartį, ypač į jos 101 straipsnio antrąją pastraipą,atsižvelgdama į Tarybos patvirtinimą,kadangi turi būti pasirašyti du Europos atominės energijos bendrijos ir Ukrainos Ministrų kabineto susitarimai dėl branduolinės saugos ir branduolių sintezės,NUSPRENDĖ:Vienintelis straipsnisEuropos atominės energijos bendrijos vardu pasirašomi du Europos atominės energijos bendrijos ir Ukrainos Ministrų kabineto susitarimai dėl branduolinės saugos ir valdomos branduolių sintezės.Abiejų susitarimų tekstas pridedamas prie šio sprendimo.Priimta Briuselyje, 1999 m. liepos 23 d.Komisijos varduHans Van Den BroekKomisijos narys--------------------------------------------------


title: 1998 m. gruodžio 14 d. Tarybos sprendimas dėl Pasaulio prekybos organizacijos derybų, susijusių su finansinėmis paslaugomis, rezultatų apibendrinimo Europos bendrijos vardu, jos kompetencijai priklausančių klausimų atžvilgiu

text:
Svarbus teisinis pranešimas

|

31999D0061

Oficialusis leidinys L 020 , 27/01/1999 p. 0038 - 0039

		Tarybos sprendimas1998 m. gruodžio 14 d.dėl Pasaulio prekybos organizacijos derybų, susijusių su finansinėmis paslaugomis, rezultatų apibendrinimo Europos bendrijos vardu, jos kompetencijai priklausančių klausimų atžvilgiu(1999/61/EB)EUROPOS SĄJUNGOS TARYBAatsižvelgdama į Europos bendrijos steigimo sutartį, ypač į jos 54, 57, 63, 66, 73b-73f, 99 ir 100, 100a ir 113 straipsnius, kartu su 228 straipsnio 2 dalies antruoju sakiniu ir 228 straipsnio 3 dalies pirmąja pastraipa,atsižvelgdama į Komisijos pasiūlymą [1],atsižvelgdama į Europos Parlamento nuomonę [2],atsižvelgdama į Ekonomikos ir socialinių reikalų komiteto nuomonę [3],kadangi 1994 m. gruodžio 22 d. Tarybos sprendimu 94/800/EB dėl Urugvajaus raundo daugiašalėse derybose (1986–1994 m.) priimtų susitarimų sudarymo Europos bendrijos vardu, jos kompetencijai priklausančių klausimų atžvilgiu, buvo patvirtintas Makarešo Susitarimas, kuriuo įsteigta Pasaulio prekybos organizacija (PPO), ir su juo susiję susitarimai, ministrų sprendimai ir deklaracijos bei Susitarimas dėl įsipareigojimų, susijusių su finansinėmis paslaugomis [4],kadangi bendri įsipareigojimai, susiję su finansinėmis paslaugomis, dėl kurių Komisija susitarė Europos bendrijos ir jos valstybių narių vardu, yra patenkinamas ir subalansuotas derybų rezultatas;kadangi 1997 m. gruodžio 12 d. Taryba, užbaigusi galutiniam patvirtinimui būtinas vidaus procedūras, patvirtino galutinį Europos Bendrijų ir jų valstybių narių (GATS/SC/31/suppl 4) įsipareigojimų sąrašą ir įgaliojo Komisiją pateikti tą sąrašą PPO Europos bendrijos ir jos valstybių narių vardu;kadangi tą pačią dieną Taryba įgaliojo Komisiją Europos bendrijos ir jos valstybių narių vardu patvirtinti galutinį derybų rezultatą, kaip numatyta GATS (S/L/45) Penktajame protokole, Sprendime, kuriuo tas protokolas priimtas (S/L/44), ir Sprendime dėl įsipareigojimų, susijusių su finansinėmis paslaugomis (S/L/50);kadangi Bendrijos kompetencija sudaryti tarptautinius susitarimus ne tik aiškiai numatyta jos Steigimo sutartyje, bet galima ir dėl kitų šios Sutarties nuostatų bei teisės aktų, kuriuos pagal tas nuostatas priėmė Bendrijos institucijos;kadangi Bendrijai priėmus teisės aktus, skirtus Sutarties tikslams įgyvendinti, valstybės narės negali peržengti bendrų institucijų kompetencijos ribų ir prisiimti įsipareigojimus, kurie gali daryti kokį nors poveikį tiems teisės aktams arba keisti jų taikymo sritį;kadangi kai kurie įsipareigojimai, susiję su finansinėmis paslaugomis, pagal Sutarties 113 straipsnį priklauso Bendrijos kompetencijai; be to kadangi kiti įsipareigojimai, susiję su finansinėmis paslaugomis, turi įtakos Bendrijos teisės aktams, priimtiems remiantis 54, 57, 63, 66, 99, 100 ir 100a straipsniais ir todėl juos gali prisiimti tik Bendrija;kadangi Sutarties 100 straipsnis gali būti taikomas kaip šio sprendimo teisinis pagrindas tiek, kiek pirmiau minėti įsipareigojimai, susiję su finansinėmis paslaugomis, turi įtakos 1990 m. liepos 23 d. Tarybos direktyvai 90/434/EEB dėl bendros mokesčių sistemos, taikomos įvairių valstybių narių įmonių jungimui, skaidymui, turto perleidimui ir keitimuisi akcijomis [5] ir 1990 m. liepos 23 d. Tarybos direktyvai 90/435/EEB dėl bendrosios mokesčių sistemos, taikomos įvairių valstybių narių patronuojančioms ir dukterinėms bendrovėms [6], kurios remiasi Sutarties 100 straipsniu;kadangi Bendrijos ir valstybių narių įsipareigojimai dėl kapitalo judėjimo, išvardyti konkrečių įsipareigojimų sąraše ir kylantys iš esamos Bendrijos teisinės padėties, priklauso Bendrijos bendrajai kompetencijai; kadangi valstybės narės bet kokiu atveju yra kompetentingos veikti Sutarties 73c straipsnio nuostatomis nustatytose ribose;kadangi Pasaulio prekybos organizacijos steigimo sutarties ir Bendrojo susitarimo dėl prekybos paslaugomis protokolų pobūdis toks, kad jais negalima tiesiogiai remtis Bendrijos arba valstybių narių teismuose,PRIĖMĖ ŠĮ SPRENDIMĄ:1 straipsnis1. Bendrojo susitarimo dėl prekybos paslaugomis Penktasis protokolas dėl finansinių paslaugų (S/L/45) patvirtinamas Bendrijos vardu, turint omenyje tą dalį, kuri priklauso Bendrijos kompetencijai.2. Prie šio sprendimo pridedamas Penktojo protokolo tekstas kartu su konkrečių įsipareigojimų sąrašu (GATS/SC/31/suppl. 4) ir Bendrijos bei jos valstybių narių Bendrojo susitarimo dėl prekybos paslaugomis (GATS/EL/31) II straipsnio išimčių, susijusių su finansinėmis paslaugomis, sąrašas bei šie sprendimai:- Prekybos finansinėmis paslaugomis komiteto sprendimas, kuriuo priimamas Bendrojo susitarimo dėl prekybos paslaugomis (S/L/44) Penktasis protokolas,- 1997 m. gruodžio mėnesio Tarybos sprendimas dėl prekybos paslaugomis dėl įsipareigojimų, susijusių su finansinėmis paslaugomis (S/L/50).3. Tarybos pirmininkas įgaliojamas skirti asmenį, įgaliotą pasirašyti Bendrojo susitarimo dėl prekybos paslaugomis Penktąjį protokolą, kad įpareigotų Europos bendriją tos Protokolo dalies, kuri priklauso jos kompetencijai, atžvilgiu.Priimta Briuselyje, 1998 m. gruodžio 14 d.Tarybos varduPirmininkasW. Molterer[1] OL C 400, 1998 12 22, p. 26.[2] OL C 379, 1998 12 7.[3] OL C 407, 1998 12 28, p. 279.[4] OL L 336, 1994 12 23, p. 1.[5] OL L 225, 1990 8 20, p. 1.[6] OL L 225, 1990 8 20, p. 6.--------------------------------------------------